sagorsarker/bangla-wikipedia huggingface dataset:
ফকির গরীবুল্লাহ

ফকির গরীবুল্লাহ (আনু. ১৬৮০-১৭৭০) এদেশের অষ্টাদশ শতাব্দীর একজন সাহিত্যিক। ফকির গরীবুল্লাহ হুগলি জেলার (তখনকার বর্ধমান এর অংশ) বালিয়া পরগনার হাফিজপুর গ্রামের অধিবাসী। গরীবুল্লাহ সম্পর্কে তেমন তথ্য পাওয়া যায় না। তাঁর পিতার নাম শাহ্ দুন্দীর (সাহা দুন্দি)। তথ্যের অভাবে গরীবুল্লাহ-এর সময় নির্ধারন করা দুরূহ।
তাঁর রচনা বিস্তর। বাংলা পুথি আমির হামজা প্রথম পর্ব তাঁর রচনা। ফকির গরীবুল্লাহ-এর ইউসুফ-জোলেখা নামে একটি কাব্যগ্রন্থ আছে। মুহম্মদ শহীদুল্লাহ মনে করেন, কাব্যটি ১৭৬৫ সালের পর রচিত। ঐতিহাসিকরা বলেন,আঠারো শতকের মধ্যভাগে ফকির গরীবুল্লাহ কয়েকটি পুঁথি রচনা করেন। সেগুলো হচ্ছে: ইউসুফ জোলেখা, আমির হামজা, সোনাভান ও সত্যপীরের পুঁথি। উল্লেখ্য যে, শাহ্ গরীবুল্লাহর প্রথম কাব্যখানি শুদ্ধ বাংলা ভাষায় রচিত। তিনি একাধারে সাধক ও কবি ছিলেন। তাঁর রচনায়  ইসলাম ধর্মের শ্রেষ্ঠত্বের কথা উচ্চারিত হলেও পরধর্মের প্রতিও শ্রদ্ধার মনোভাব ব্যক্ত হয়েছে।
তাঁর মৃত্যুর কোনো সঠিক সাল, বা তারিখ পাওয়া যায় না।
তিকাল

তিকাল (ইৎসা মায়া: Tik'al "তিক'আল্‌" অর্থাৎ "কণ্ঠস্বরের জায়গা") হল প্রাচীন মায়া সভ্যতার সর্ববৃহৎ ধ্বংসাবশেষ শহর। বর্তমানে উত্তর গুয়াতেমালার পেতেন বাসিনে এটি অবস্থিত। এল পেটেন বিভাগে অবস্থিত, গুয়াতেমালার তিকালের জাতীয় পার্কের অংশ। ১৯৭৯ সালে এই স্থানটিকে জাতিসংঘ শিক্ষা, বিজ্ঞান ও সংস্কৃতি সংস্থা (ইউনেস্কো) পৃথিবীর ঐতিহ্য স্থান হিসেবে ঘোষণা করা হয়েছিল এবং বর্তমানে এটি একটি জনপ্রিয় পর্যটক কেন্দ্র। তিকালের সবচেয়ে কাছে শহরগুলো হল ফ্লোরেস এবং সান্তা এলেনা, প্রায় ৬৪ কিলোমিটার (৪০ মাইল) দক্ষিণপশ্চিমে অবস্থিত।
তিকাল ছিল প্রাচীন মায়া সভ্যতার রাজধানী এবং সর্বাপেক্ষা ক্ষমতাশালী রাজ্যের একটি। যদিও তিকালের স্মৃতিসৌধ স্থাপত্যর বয়স খ্রীষ্টপূর্ব ৪র্থ শতাব্দী পৌঁছ, কিন্তু তার প্রাচীন সময় কালের প্রায় ২০০ থেকে ৯০০ খ্রীষ্টাব্দ ধরা হয়। এই সময়টি, পুরো মধ্য আমেরিকা এলাকার জুড়ে মায়া অঞ্চলের রাজনৈতিকভাবে, অর্থনৈতিকভাবে এবং সৈন্য বাহিনী দ্বারা প্রভাব বিস্তার করে, যেমন কেন্দ্রীয় মেক্সিকানের মধ্যে তেওতিউয়াকান প্রভাব বিস্তার করেছিল। প্রমাণিত হয় যে, ৪র্থ খ্রীষ্টাব্দে তেওতিউয়াকানের দ্বারা তিকাল জয় করা হয়েছিল। প্রাচীন কালের শেষে দিকে, নতুন কোনও গুরুত্বপূর্ণ স্মৃতিসৌধ তিকালতে নির্মাণ করা হয়নি ববং অভিজাত প্রাসাদগুলোকে পোড়ানো হয়েছিল।
তিকালের রাজবংশীয় লাইন, খ্রীষ্টাব্দ ১ম শতাব্দীর আগে থেকে হিসেব করা হয়েছে, ৮০০ বছর বিস্তারে অন্তত ৩৩ শাসনকর্তা অন্তর্ভুক্ত করেছিল।
ওদ

ওদ () দক্ষিণ-পশ্চিম ফ্রান্সে পিরেনিজ পর্বতমালার পাদদেশে, ঐতিহ্যবাহী লংগদক অঞ্চলে অবস্থিত একটি দেপার্ত্যমঁ। এর উত্তরে তঁ, উত্তর-পূর্বে এরো, দক্ষিণে পিরেনে-ওরিয়ঁতাল, উত্তর-পশ্চিমে ওত-গারন ও পশ্চিমে আরিয়েজ দেপার্ত্যমঁগুলি, এবং পূর্বে লিওঁ উপসাগর অবস্থিত। ওদের আয়তন ৬,১৩৯ বর্গকিলোমিটার। ওদ নদী এখানকার বৃহত্তম নদী। অঞ্চলটি কৃষিপ্রধান; ওয়াইনের ব্যবসাও গুরুত্বপূর্ণ।
ওদ দেপার্ত্যমঁ-র প্রশাসনিক কেন্দ্র তথা প্রেফেক্তুর হল কার্কাসন শহর। ওদ নদীটি শহরটি দ্বিবিভক্ত করে প্রবাহিত হয়েছে। নদীর বাম তীরে পড়েছে ভিল বাস এবং ডানদিকে পড়েছে মধ্যযুগীয় প্রাচীরঘেরা দুর্গশহর বা "সিতে"। ৫ম শতকে ভিজিগথ জাতির লোকেরা একটি রোমান শহরের ধ্বংসাবশেষের উপর দুর্গশহরটি নির্মাণ করে। ১৮৫৫ থেকে ১৮৭৯ সাল পর্যন্ত স্থপতি ভিওলে-ল্য-দুক এই দুর্গশহরটি পুনরুদ্ধার করেন। বর্তমানে এটি পর্যটকদের জন্য একটি আকর্ষণীয় স্থান। নার্বন শহর ভূমধ্যসাগর থেকে মাত্র ১২ কিমি ভেতরে অবস্থিত এবং কানাল দ্য লা রোবিন-এর মাধ্যমে সাগরের সাথে যুক্ত। আলে শহরের একটি ক্যাথিড্রালের ধ্বংসাবশেষ আছে; ৮৭৩ সালে এটির নির্মাণকাজ আরম্ভ হয়, ১০১৮ সালে এটি পুনর্নির্মাণ করা হয় এবং ১৫৭৭ সাকে প্রোটেস্টান্টরা এটিকে ভেঙে ফেলে। ১৭৯০ সালে পুরাতন লংদক প্রদেশের অংশবিশেষ নিয়ে ওদ দেপার্ত্যমঁটি গঠন করা হয়।
একোল দে বোজার

একোল দে বোজার () ফ্রান্সের কতগুলি প্রভাবশালী চারুকলা বিষয়ক উচ্চশিক্ষাপ্রতিষ্ঠানের নাম। এদের মধ্যে সবচেয়ে বিখ্যাত ও প্রধানটির নাম একোল নাসিওনাল সুপেরিয়র দে বোজার (École Nationale Supérieure des Beaux-Arts); এটি প্যারিসে, সেন নদীর বাম পাড়ে, লুভ্র জাদুঘরের উল্টোদিকে, ৬ষ্ঠ আরোঁদিসমঁ-তে অবস্থিত। ফ্রান্সের আরও আটটি শহরে "একোল নাসিওনাল দে বোজার" (École Nationale des Beaux-Arts) আছে; এগুলি হল দিজোঁ (Dijon), বুর্জ (Bourges), নঁসি (Nancy), লিয়োঁ (Lyon), লোরিয়াঁ (Lorient), রেন (Rennes), কাঁপার (Quimper) এবং ব্রেস্ত (Brest)।
১৬৪৮ খ্রিষ্টাব্দে প্রথম একোলটি প্রতিষ্ঠা করা হয়। তখন এর নাম ছিল আকাদেমি দে বোজার।
লিওঁ উপসাগর

লিওঁ উপসাগর () দক্ষিণ ফ্রান্সের লংগদক-রুসিয়োঁ এবং প্রোভঁস প্রদেশের উপকূলে অবস্থিত ভূমধ্যসাগরের একটি বাহু। উপসাগরটি পশ্চিমে ফ্রান্স-স্পেন সীমান্ত থেকে শুরু হয়ে পূর্বে ইল দিয়ের (Îles d'Hyères) নামক ফরাসি দ্বীপপুঞ্জ পর্যন্ত বিস্তৃত। লিওঁ উপসাগরে সাতটি নদী এসে পড়েছে (তেক, তেত, ওদ, অর্ব, এরো, ভিদুর্ল এবং রোন); এদের মধ্যে সবচেয়ে বিখ্যাতটি হল রোন নদী, যা দক্ষিণ ফ্রান্সের উপকূলীয় অঞ্চলকে আল্পস পর্বতমালার সাথে যুক্ত করেছে। পার্বত্য অঞ্চল থেকে শীতল বায়ু যখন রোন উপত্যকার ভেতর দিয়ে নেমে আসে, তখন লিওঁ উপসাগরে এক ধরনের শুষ্ক, শীতল, উত্তুরে ঝোড়ো বায়ু প্রবাহিত হয়, যার স্থানীয় নাম মিস্ত্রাল (mistral)।
মার্সেই (Marseille), সেত (Sète) ও তুলোঁ (Toulon) লিওঁ উপসাগরের উপকূলে অবস্থিত প্রধান সমুদ্রবন্দর। উপসাগরটির উপকূল বৈচিত্র‌্যময়; এটি পিরেনিজ পর্বতমালার একাংশ, কিছু লেগুন, লবণাক্ত জলাভূমি, রোন নদীর ব-দ্বীপ এবং চুনাপাথরের পাহাড় নিয়ে গঠিত।
বালেয়ারীয় সাগর

বালেয়ারীয় সাগর (স্পেনীয় ভাষায়: Mar Balear, কাতালান ভাষায়: Mar Catalanobalear) বালেয়ারীয় দ্বীপপুঞ্জ ও আইবেরীয় উপদ্বীপের মধ্যবর্তী ভূমধ্যসাগরীয় জলভাগ। বালেয়ারীয় সাগরের একাংশ কাতালান সাগর নামেও পরিচিত। এই সাগরে স্পেনের এব্রো নদী পতিত হয়েছে।
বালেয়ারীয় দ্বীপসমূহ দুটি দলে বিভক্ত: উত্তর-পূর্বে জিমনেসিয়াস এবং দক্ষিণ-পশ্চিমে পিতিউসাস।
মারাকাইবো হ্রদ

মারাকাইবো হ্রদ (স্পেনীয় ভাষায়: Lago de Maracaibo "লাগো দে মারাকাইবো") উত্তর-পশ্চিম ভেনেজুয়েলার একটি অগভীর জলাশয়, যা মারাকাইবো বেসিনের ১৩,৩০০ বর্গকিলোমিটার এলাকা জুড়ে অবস্থিত। ১৯৫ কিলোমিটার দীর্ঘ হ্রদটি উত্তরে ৫৫ কিলোমিটার দীর্ঘ তাবলাসো প্রণালীর মাধ্যমে ভেনেজুয়েলা উপসাগরের সাথে সংযুক্ত। কাতাতুম্বো, সান্তা আনা, ও চামা নদীগুলি হ্রদটিতে মিষ্টি পানি বয়ে নিয়ে আনে। হ্রদটির উত্তরের অংশের পানি কিছুটা লোনা।
মারাকাইবো হ্রদটি মারাকাইবো এবং কাবিমাস বন্দরগুলির জন্য একটি প্রধান জাহাজপথ হিসেবে কাজ করে। হ্রদটির নিচে ও আশেপাশে মারাকাইবো বেসিনে পেট্রোলিয়ামের মজুদ আছে, ফলে এটি ভেনেজুয়েলার একটি গুরুত্বপূর্ণ অর্থনৈতিক অঞ্চল। উত্তরে হ্রদের মুখের কাছে ৮.৭ কিলোমিটার দীর্ঘ ও ১৯৬২ সালে নির্মিত জেনারেল রাফায়েল উর্দানেতা সেতু বিশ্বের দীর্ঘতম সেতুগুলি একটি।
আপুরে নদী

আপুরে নদী (স্পেনীয় ভাষায়: Río Apure "রিও আপুরে") পশ্চিম-মধ্য ভেনেজুয়েলার একটি নদী। সারারে ও উরিবান্তে নদীদ্বয়ের মিলনে এর উৎপত্তি। আপুরে পূর্ব দিকে সমভূমির উপর দিয়ে প্রায় ৮১৯ কিলোমিটার প্রবাহিত হয়ে উপনদী হিসেবে ওরিনোকো নদীতে পতিত হয়েছে। স্টিমার দিয়ে নদীটির প্রায় ৪৮০ কিলোমিটার ধরে নৌপথে চলাচল সম্ভব। নদীটির উপর সান ফের্নান্দো দে আপুরে এবং পুয়ের্তো দে নুত্রিয়াস নামের বাণিজ্যকেন্দ্রগুলি অবস্থিত।
নদীটির দুই তীরে লানোসের বিস্তীর্ণ তৃণভূমিতে গবাদি পশু চারণ করে। নদীটি পশ্চিম ভেনেজুয়েলার লানোসের মধ্যে দিয়ে প্রবাহিত হয়ে আকুয়ারো-গুয়ারিকিতো জাতীয় পার্কের দক্ষিণতম প্রান্তে গিয়ে ওরিনোকো নদীর সাথে মিশেছে। সমভূমিগুলি নিম্ন উচ্চতায় অবস্থিত বলে বর্ষাকালে (মে-ডিসেম্বর মাসে) আপুরে নদীবিধৌত অঞ্চলের অনেকাংশ বন্যার পানিতে ডুবে যায়।
আন্দ্রেস বেলিও

আন্দ্রেস বেলিও (স্পেনীয় ভাষায়: Andrés Bello) (১৭৮১-১৮৬৫) ভেনেজুয়েলীয় কবি, শিক্ষাবিদ ও পণ্ডিত। তিনি ধ্রুপদী শৈলীতে দক্ষিণ আমেরিকার প্রাকৃতিক সৌন্দর্য ও গ্রামীণ জীবন তার কাব্যে বর্ণনা করেছেন। বেলিও কারাকাস শহরে জন্মগ্রহণ করেন এবং ভেনেজুয়েলা বিশ্ববিদ্যালয়ে শিক্ষালাভ করেন। ১৯১০ সালে তিনি ইংল্যান্ডের লন্ডন শহরে যান এবং সেখানে কলম্বিয়া ও চিলি দূতাবাসে আইনি সহকারী হিসেবে কাজ করেন। লন্ডনে থাকাকালীন অবস্থায় তিনি দুই পর্বের মহাকাব্য "লাস সিলবাস আমেরিকানাস" "Las Silvas Americanas" ("আমেরিকান অরণ্য", ১৮২৬-১৮২৭) রচনা করেন। ১৮২৯ সালে বেলিও দক্ষিণ আমেরিকাতে ফিরে আসেন এবং চিলির একটি সরকারী পদে যোগ দেন। ১৮৪৩ সালে তিনি চিলি বিশ্ববিদ্যালয়ের প্রথম রেক্টর হওয়ার গৌরব অর্জন করেন।
বেলিওর রচনাবলির মধ্যে সবচেয়ে গুরুত্বপূর্ণগুলি হল "প্রিন্সিপিওস দে দেরেচো ইন্তেরনাসিওনাল" "Principios de derecho internacional" ("আন্তর্জাতিক আইনবিদ্যার মূলনীতি", ১৮৩২), যা আন্তর্জাতিক আইনের একটি বহুল ব্যবহৃত পাঠ্যপুস্তক, এবং "গ্রামাতিকা দে লা লেঙ্গুয়া কাস্তেইয়ানাপারা উসো দে ইস্পানো-আমেরিকানোস" "Gramática de la lengua castellanapara uso de hispano-americanos" ("লাতিন আমেরিকানদের ব্যবহারের জন্য কাস্তিলীয় ভাষার ব্যাকরণ", ১৮৪৭)। এর মধ্যে দ্বিতীয়টি ছিল স্পেনীয় ভাষার প্রথম বৈজ্ঞানিক গবেষণা। এই বইয়ের মাধ্যমে বেলিও সমগ্র লাতিন আমেরিকার জন্য একটি মাত্র মান্য স্পেনীয় ভাষার প্রচলনের ব্যাপারে প্রস্তাব রাখা শুরু করেন।
আউগুস্তো পিনোচে

আউগুস্তো হোসে রামোন পিনোচে উগার্তে (স্পেনীয় ভাষায়: Augusto José Ramón Pinochet Ugarte) (২৫শে নভেম্বর, ১৯১৫–১০ই ডিসেম্বর, ২০০৬) ১৯৭৩ থেকে ১৯৯০ সাল পর্যন্ত চিলির সামরিক স্বৈরশাসক ছিলেন। তিনি প্রথমে একজন পেশাদার যোদ্ধা ছিলেন।
আউগুস্তো হোসে ১৯৩৬ সালে সান্তিয়াগো সামরিক একাডেমি থেকে স্নাতক হন।
তিনি ১৯৭৩ সালের সেপ্টেম্বরে চিলির সেনাবাহিনীর প্রধান হন। এর ১৮ দিন পরেই তিনি একটি ক্যু-এর মাধ্যমে রাষ্ট্রপতি আইয়েন্দেকে ক্ষমতাচ্যুত ও হত্যা করেন। পিনোচে একটি সামরিক কাউন্সিলের প্রধান হিসেবে ক্ষমতা দখল করেন এবং নিপীড়ন শুরু করেন। প্রথম তিন বছরে প্রায় ১ লক্ষ লোককে কারাবন্দী করেন। এদের অনেকের উপরেই নির্যাতন চালানো হয়। অনেকে নিখোঁজ হয়। ১৯৭৪ সালে নিজেকে চিলির রাষ্ট্রপতি ঘোষণা করেন। ১৯৭৮ সালে একটি গণভোটের আয়োজন করেন, যাতে ৭৫% লোক তার নীতির প্রতি সমর্থন জানায়। ১৯৮০ সালে পিনোচে নতুন সংবিধান রচনা করেন এবং আরেকটি গণভোটের মাধ্যমে সেটিকে কার্যকর করা হয়। নতুন সংবিধান অনুসারে পিনোচে আরও ৮ বছর দেশ শাসন করার শপথ নেন। কিন্তু ১৯৮০-র দশকে তার শাসনের প্রতি মার্কিন যুক্তরাষ্ট্র বিরূপ ভাব প্রদর্শন শুরু করে, যদিও মার্কিন গোয়েন্দা সংস্থা সিআইএ-র সাহায্য নিয়েই তিনি ক্ষমতায় এসেছিলেন। ১৯৮২ সালের অর্থনৈতিক ধ্স তার অভ্যন্তরীণ প্রভাব খর্ব করে। ১৯৮৮ সালে তিনি আবার একটি গণভোট ডাকেন, কিন্তু এবার ৫৫% চিলীয় তার বিরুদ্ধে ভোট দেয়। তিনি জনতার রায় মেনে নিয়ে ১৯৯০ সালে ক্ষমতা থেকে সরে দাঁড়ান। কিন্তু ১৯৯৮ সাল পর্যন্তও তিনি সামরিক বাহিনীর প্রধান ছিলেন এবং রাজনীতিতে তখনও নেপথ্যে প্রভাব রেখে যাচ্ছিলেন। এরপর তিনি অবসর গ্রহণ করেন। ২০০৪ সালে চিলির আদালত তাকে বিচারে কাঠগড়ায় দাঁড়ানোর জন্য শারীরিকভাবে উপযুক্ত বিবেচনা করে এবং তাকে গৃহবন্দী করা হয়। গৃহবন্দী অবস্থাতেই তিনি ২০০৬ সালের ১০ই ডিসেম্বর মারা যান। এসময় তার বিরুদ্ধে ৩০০-রও বেশি মামলা ঝুলে ছিল, যদিও তিনি কোনটিতেই দোষী সাব্যস্ত হননি।
আকোংকাগুয়া পর্বত

আকোংকাগুয়া (, আ-ধ্ব-ব: [akoŋˈkaɣwa]) দক্ষিণ আমেরিকা এবং দুই আমেরিকা মহাদেশের সর্বোচ্চ পর্বতশৃঙ্গ। এর উচ্চতা ৬,৯৬০.৮ মিটার বা ২২,৭৮৩৭ ফুট। এশিয়া মহাদেশের বাইরে এটিই পৃথিবীর সর্বোচ্চ পর্বত। আকোংকাগুয়া পশ্চিম গোলার্ধ এবং দক্ষিণ গোলার্ধ উভয়েরই সর্বোচ্চ পর্বতশৃঙ্গ। এটি পৃথিবীর ৭টি মহাদেশের শীর্ষ চূড়াগুলির (সপ্তচূড়া) একটি।
আন্দেস (আন্দিজ) পর্বতমালার মাঝে পশ্চিম আর্জেন্টিনার মেন্দোসা প্রদেশের রাজধানী মেন্দোসা থেকে ১১২ কিলোমিটার উত্তর-পশ্চিমে এটি অবস্থিত। সান হুয়ান প্রদেশ থেকে এর চূড়ার দূরত্ব প্রায় ৫ কিলোমিটার এবং আর্জেন্টিনা-চিলির আন্তর্জাতিক সীমান্ত থেকে দূরত্ব প্রায় ১৫ কিলোমিটার।
আকোংকাগুয়া পর্বত এবং এর সংলগ্ন এলাকা আকোংকাগুয়া জাতীয় উদ্যানের অর্ন্তভুক্ত। এই পর্বতে একাধিক হিমবাহ বিদ্যমান। সবচেয়ে বড় হিমবাহ ভেনতিসকের হরকনেস ইনফেরিয়র প্রায় ১০ কিলোমিটার দীর্ঘ যা পর্বতটির দক্ষিণপাশ থেকে শুরু হয়ে ৩,৬০০ মিটার উচ্চতায় কনফ্লুয়েন্সিয়া ক্যাম্প পর্যন্ত বিস্তৃত। অপর দুইটি বড় হিমবাহ হলো বেনতিসকেরো দে লা বাকাস সুর এবং গ্লাসিয়ার এসতে/ভেনতিসকেরা রেলিঞ্চোস; যাদের প্রতিটি প্রায় ৫ কিলোমিটার দীর্ঘ। তবে সবচেয়ে পরিচিত হিমবাহটি হলো উত্তর-পূর্বের পোলিশ গ্লেশিয়ার, কারণ এটি পর্বতটির চূড়ায় আরোহণের প্রচলিত পথ।
সতী (দেবী)

দাক্ষায়ণী (সংস্কৃত: दाक्षायणी) বা সতী (সংস্কৃত: सती) হিন্দুধর্মে বৈবাহিক সুখ ও দীর্ঘ দাম্পত্য জীবনের দেবী। হিন্দুনারীরা সাধারণত স্বামীর দীর্ঘায়ু কামনায় সতীর পূজা করে থাকেন। সতী দেবী আদ্যাশক্তি মহামায়া। দক্ষ দেবী আদি পরাশক্তি জননীকে নিজের কন্যা রূপে প্রার্থনা করেন। দেবী সতী ছিলেন শিবের প্রথমা স্ত্রী। হিন্দু পুরাণ অনুসারে তিনি তপস্বীর জীবনযাত্রা থেকে শিবকে বের করে আনেন এবং গৃহী করেন। দক্ষযজ্ঞের সময় পিতা দক্ষ প্রজাপতি কর্তৃক স্বামীর ও নিজের অসম্মান সহ্য করতে না পেরে তিনি প্রাণত্যাগ করেন দেবী মহামায়া দক্ষ কে বলেছিলেন যদি তার গৃহে দেবীর অযত্ন হয় তবে দেবী তাকে ত্যাগ করবেন এবং তাই হয়। পরে হিমালয়ের গৃহে কন্যা পার্বতীর রূপে জন্ম নিয়ে পুনরায় শিবকে বিবাহ করেন । ললিতা সহস্রনাম স্তোত্রে পার্বতীর এক সহস্র নাম লিখিত।
সতীর আত্মত্যাগের অনুকরণে হিন্দুধর্মে সতীদাহ প্রথা প্রবর্তিত হয়েছিল। এই প্রথানুসারে স্বামীর মৃত্যুর পর হিন্দু বিধবারা স্বামীর চিতায় আরোহণ করে প্রাণ বিসর্জন দিতেন। যদিও এই বিষয়ে দ্বিমত আছে, কারণ সতী নিজের ইচ্ছেতে স্বামীর নিন্দা সহ্য করতে না পেরে দেহত্যাগ করেন, এতে স্বামী শিবের মৃত্যুর কোনো বিষয় নেই। কিন্তু ভারতে সতীদাহ প্রথা স্বামীর মৃত্যুর পর হতো এবং তাতে স্ত্রীর ইচ্ছের উপর সেটা নির্ভর করত না। শাস্ত্রে বিধবাদের জোরপূর্বক সতী দাহের কোনো বিধান নেই। 
ব্রহ্মাপুরাণ অনুযায়ী, প্রজা সৃষ্টির অভিপ্রায়ে সৃষ্টিকর্তা ব্রহ্মা ধর্ম, রুদ্র, মনু, সনক ভৃগু প্রমুখ কয়েকজন মানস পুত্রের সৃষ্টি করেন। তার দক্ষিণ অঙ্গ থেকে উৎপত্তি হয়েছিল প্রজাপতি দক্ষের। দক্ষের কনিষ্ঠা কন্যারূপে জন্মগ্রহণ করেন দেবী সতী, যিনি পতিরূপে গ্রহণ করেছিলেন দেবাদিদেব মহাদেবকে।
মহাদেবের প্রতি প্রজাপতি দক্ষ ছিলেন অত্যন্ত বিরূপ। ভৃগু ঋষি এবং অন্যান্য প্রজাপতি কর্তৃক অনুষ্ঠিত মহাযজ্ঞে একমাত্র শিব ও ব্রহ্মা ছাড়া অন্য দেবতারা প্রজাপতি দক্ষের প্রতি যথাযথ সম্মান প্রদর্শন করেছিলেন; এর ফলে মহাদেবের উপর ক্রুদ্ধ হয়ে প্রজাপতি দক্ষ এই অভিসম্পাত দেন যে, শিব অন্যান্য দেবতার মতো যজ্ঞভাগের অধিকারী হবেন না।
পরবর্তী সময়ে ব্রহ্মা কর্তৃক দক্ষ সকল প্রজাপতির রাজা নির্বাচিত হওয়ার আনন্দে ও গর্বে দক্ষ আয়োজন করেন এক মহাযজ্ঞের। ত্রিভুবনের সকলেই এই মহাযজ্ঞে আমন্ত্রিত হয়েছিলেন, শুধু কন্যা সতী ও কন্যা জামাতা শিব ছিলেন নিমন্ত্রণের বাইরে। বিনা আমন্ত্রণেই সতী উপস্থিত হন যজ্ঞস্থলে; সেখানে পিতার মুখে পতি শিবের নিন্দাবাণী ও কটূক্তি শুনে প্রজাপতি দক্ষের নেতৃত্বে অসুররাজ ধর্ষণ ফলে ক্রোধে ও ক্ষোভে সতী দেহত্যাগ করেছিলেন এবং শিবকে আবার পতিরূপে পাওয়ার আকাঙ্খায় গিরিরাজ হিমালয়ের কন্যা পার্বতীরূপে আবির্ভূত হয়েছিলেন।
সতীর দেহত্যাগের সংবাদ পেয়ে ক্রোধে উন্মত্ত শিব নিজ অনুগামীদের নিয়ে দক্ষযজ্ঞ লণ্ডভণ্ড করেন এবং সতীর নিথর দেহ নিজের কাঁধে তুলে প্রলয় নৃত্য শুরু করেন। এতে জগৎ ধ্বংস হওয়ার উপক্রম হলে সমস্ত দেবতাদের অনুরোধে জগৎপালক বিষ্ণু নিজ সুদর্শন চক্র দ্বারা সতীর দেহ ছিন্নবিচ্ছিন্ন করে দেন; সেই খণ্ডিত দেহ যেসব জায়গায় পতিত হয়েছিল, সেখানেই গড়ে ওঠে শক্তিপীঠ। শাক্ত ধর্মের অনুসারীদের কাছে এই শক্তিপীঠগুলি পবিত্র তীর্থস্থানরূপে গণ্য হয়।
টোটা রায়চৌধুরী

টোটা রায় চৌধুরী (জন্ম: ৯ জুলাই ১৯৭৬) একজন ভারতীয় অভিনেতা, যিনি প্রধানত বাংলা এবং হিন্দি সিনেমায় কাজ করেন৷ তিনি তার বহুমুখী অভিনয় পারফরম্যান্স, ফিটনেস, মার্শাল আর্ট এবং নাচের জন্যও পরিচিত। তার উল্লেখযোগ্য ভূমিকার মধ্যে রয়েছে সত্যজিৎ রায়ের ফেলুদা সিরিজের উপর ভিত্তি করে তৈরি ওয়েব টিভি সিরিজ ফেলুদা ফেরতে ফেলুদা, করণ জোহরের চলচ্চিত্র রকি অউর রানি কি প্রেম কাহিনী চন্দন চ্যাটার্জি এবং স্টার জলসার শ্রীময়ী ধারাবাহিকে রোহিত সেন।
তিনি প্রভাত রায়ের বাংলা চলচ্চিত্র দুরন্ত প্রেম (১৯৯৩) এ মিস জোজোর বিপরীতে তার বড় পর্দায় আত্মপ্রকাশ করেন । ঋতুপর্ণ ঘোষের জাতীয় পুরস্কার বিজয়ী বাংলা চলচ্চিত্র চোখের বালি (২০০৩) এর মাধ্যমে তার যুগান্তকারী ভূমিকা আসে ।
কলেজে তার দ্বিতীয় বর্ষে থাকাকালীন, তিনি ভারতীয় সেনাবাহিনীতে যোগদান করার জন্য তার মন তৈরি করেছিলেন এবং সিডিএস পরীক্ষার জন্য প্রস্তুতি নিচ্ছিলেন যখন ভাগ্য হস্তক্ষেপ করেছিল এবং পরিচালক প্রভাত রায় তাকে তার চলচ্চিত্রে একটি ছোট চরিত্রে অভিনয় করতে বলেছিলেন। সেই একটি চলচ্চিত্র অন্যান্য অফার নিয়ে আসে এবং শীঘ্রই তিনি একজন পেশাদার অভিনেতা হওয়ার সিদ্ধান্ত নেন। কয়েকটি ব্যবসায়িকভাবে সফল চলচ্চিত্রে অভিনয় করার পর, ঋতুপর্ণ ঘোষ পরিচালিত শুভ মহরৎ চলচ্চিত্রে নন্দিতা দাসের বিপরীতে অভিনয় করেন।
ঋতুপর্ণের ঠাকুর অভিযোজন, "চোখের বালিতে" চৌধুরীকে আবার ঐশ্বরিয়া রাই-এর বিপরীতে অভিনয় করা হয়েছিল। তিনি সেরা অভিনেতার জন্য BFJA পুরস্কার সহ একাধিক পুরস্কার জিতেছেন।
"চোখের বালির" পরে, তিনি বাণিজ্যিক এবং মূলধারার উভয় চলচ্চিত্র যেমন "আবর্ত", "বিয়ে নট আউট", "চৌকাথ", "বেঞ্চে ঠাকর গান", "বোলো না তুমি আমার", "পাগলু ২", ভিলেন এবং "শপথের" মতো বেশ কয়েকটি চলচ্চিত্র করেছিলেন যা বাংলা চলচ্চিত্র শিল্পে তার অবস্থানকে শক্তিশালী করেছিল।
তিনি এ আর মুরুগাদোস পরিচালিত "কাঠথিতে" একটি বর্ধিত ক্যামিও করেছিলেন যা তাকে তামিল চলচ্চিত্র শিল্পে পরিচয় করিয়ে দেয়। তিনি সৌমিত্র চ্যাটার্জি এবং রাধিকা আপ্তে-র সাথে সুজয় ঘোষ পরিচালিত স্বল্পদৈর্ঘ্য চলচ্চিত্র "অহল্যা-" তেও অভিনয় করেছিলেন, যা ভাইরাল হয়েছিল এবং পুলিশ ইন্সপেক্টর হিসাবে তার শক্তিশালী উপস্থিতির জন্য তিনি নজরে পড়েছিলেন। এরপর তিনি "" ; বিদ্যা বালানের বিপরীতে সুজয় ঘোষ পরিচালিত, যা তাকে হিন্দি চলচ্চিত্র শিল্পের নজরে এনেছিল। মধুর ভান্ডারকর পরিচালিত তার দ্বিতীয় হিন্দি ছবি "ইন্দু সরকার" ২০১৭ সালে মুক্তি পায়। তাকে কীর্তি কুলহারির বিপরীতে অভিনয় করা হয়েছিল এবং সমস্যাগ্রস্ত সরকারি কর্মচারী নবীনের চরিত্রে অভিনয় তাকে স্বীকৃতি ও প্রশংসা করেছিল। ইন্ডাস্ট্রির অভিজ্ঞ অনুপম খের টুইট করেছেন " "ইন্দু সরকারের" মধ্যে টোটা কাস্টিংয়ের একটি উজ্জ্বল অংশ" এবং আসুতোষ গোয়ারিকর টুইট করেছেন "টোটা রায় চৌধুরীর দুর্দান্ত অভিনয়"৷
তার পরবর্তী ছবি ছিল প্রদীপ সরকার পরিচালিত হেলিকপ্টার ইলা, যেখানে তিনি কাজলের বিপরীতে অভিনয় করেছিলেন। মনস্তাত্ত্বিকভাবে বিপর্যস্ত অরুণের চরিত্রে তাকে ইতিবাচক পর্যালোচনা পাওয়া যায়।এরপর তিনি "দ্য গার্ল অন দ্য ট্রেনে" একটি ক্যামিও করেছিলেন, একই নামের ইংরেজি চলচ্চিত্রের হিন্দি রিমেক।
তিনি একাধিক জাতীয় পুরস্কার বিজয়ী সৃজিত মুখার্জি পরিচালিত একটি ওয়েব সিরিজে সত্যজিৎ রায়ের নির্মিত আইকনিক বাঙালি গোয়েন্দা ফেলুদা চরিত্রে অভিনয় করেছেন। 
২০২৩ সালে, তিনি সম্প্রতি করণ জোহরের পরিচালনায় "রকি অর রানি কি প্রেম কাহানিতে" রণবীর সিং ও আলিয়া ভাটের সঙ্গে অভিনয় করেছিলেন। এই ছবিতে অভিনয় এবং কত্থক নৃত্যের ক্ষেত্রে তার অভিনয় অনেক মনোযোগ এবং প্রশংসা কেড়েছে।
দামভান্দ পর্বত

দামভান্দ পর্বত () উত্তর ইরানে তেহরান শহরের কাছে অবস্থিত একটি সক্রিয় আগ্নেয়গিরি। এটি হিমালয়ের পরই এশিয়ার সর্বোচ্চ পর্বতশৃঙ্গ। সমুদ্র সমতল থেকে এর উচ্চতা ৫,৬৭০ মিটার। এটি এলবুর্জ পর্বতমালার সর্বোচ্চ শৃঙ্গ এবং এশিয়া মহাদেশের সর্বোচ্চ আগ্নেয়গিরি। পর্বতশৃঙ্গটি কোণকাকৃতির এবং এর জ্বালামুখ এখনও অপরিবর্তিত রয়েছে। পর্বতটির পাদদেশে অনেক উষ্ম পানির ঝর্ণা আছে, যার অর্থ এর ভেতর এখনও বেশ উত্তপ্ত। ১৮৩৭ সালে ইউরোপীয় অভিযাত্রী ডব্লিউ টেইলর টমসন এটির শীর্ষে প্রথম আরোহণ করেন। দামভান্দ শহরের কাছেই অবস্থিত দামভান্দ শহর একটি জনপ্রিয় গ্রীষ্মকালীন অবকাশ যাপন কেন্দ্র।
ইরানের সাহিত্যে দামভান্দ পর্বত কিংবদন্তির মর্যাদাপ্রাপ্ত।
এলব্রুস পর্বত

এলব্রুস পর্বত () রাশিয়ার ইউরোপীয় অংশের দক্ষিণাংশে, জর্জিয়ার সাথে রাশিয়ার সীমান্তের ঠিক উত্তরে অবস্থিত একটি পর্বত। পর্বতটি ককেশাস পর্বতমালার সর্বোচ্চ এবং গোটা ইউরোপের সর্বোচ্চ পর্বতশৃঙ্গ। আজ থেকে ২০ লক্ষ বছর আগে আগ্নেয় বিস্ফোরণের ফলে পর্বতটির জন্ম হয়। আগ্নেয়গিরিটি বর্তমানে বিলুপ্ত, তবে বৃহত্তর ককেশাস অঞ্চলের ভৌগোলিক অস্থিতিশীলতার কারণে এ অঞ্চলে কিছুদিন পর পরই বড় আকারের ভূমিকম্প হয়ে থাকে।
এলব্রুস পর্বতের দুইটি জ্বালামুখ আছে। একটি সমুদ্রপৃষ্ঠ থেকে ৫,৬৪২ মিটার এবং অপরটি ৫,৫৯৫ মিটার উঁচুতে অবস্থিত। পর্বতের উপরে বেশকিছু বিশালাকার হিমবাহ আছে যেগুলি থেকে পানি গলে কুবান ও অন্যান্য নদীতে পড়েছে। পর্যটক ও পর্বতারোহীদের জন্য পর্বতটি ককেশাস অঞ্চলের একটি গুরুত্বপূর্ণ কেন্দ্র।
ভিনসন স্তূপপর্বত

ভিনসন স্তূপপর্বত বা ভিনসন ম্যাসিফ একটি স্তূপপর্বত যা দৈর্ঘ্যে , প্রস্থে , এবং যা অ্যান্টার্কটিকা মহাদেশের সর্বোচ্চ পর্বতশৃঙ্গ। এটি উঁচু। পর্বতটি এলসওয়ার্থ ল্যান্ডের পর্বতমালার একটি অংশবিশেষ এবং যেখানে অ্যান্টার্কটিক উপদ্বীপের সাথে পশ্চিম অ্যান্টার্কটিকার সংযোগস্থলে অবস্থিত। কুমেরু হতে এর দূরতে । ১৯৬০ সালে এসেই কেবল অ্যান্টার্কটিকার সর্বোচ্চ শৃঙ্গ হিসেবে এর মর্যাদা নিশ্চিত হয়। ভিনসন স্তূপপর্বত পশ্চিম অ্যান্টার্কটিকার অন্যান্য পর্বতের মত আগ্নেয় প্রকৃতির। ১৯৬৬ সালে এই পর্বতে প্রথম আরোহণ করা হয়। ২০০১ সালের একটি অভিযানে প্রথমবারের মত পূর্বদিক থেকে সফলভাবে আরোহণ করা হয়, অভিযাত্রীরা পর্বতের উচ্চতার জিপিএস পরিমাপও নেন। ফেব্রুয়ারি ২০১০ পর্যন্ত প্রায় ১,৪০০ পর্বতারোহী এই শৃঙ্গে আরোহণের চেষ্টা করেছেন।
ওহোস দেল সালাদো পর্বত

ওহোস দেল সালাদো () দক্ষিণ আমেরিকার দক্ষিণ-পশ্চিমভাগে, পূর্ব চিলিতে অবস্থিত একটি বিশালাকার আগ্নেয়গিরি। এটি আতাকামা মরুভূমির পূর্বে আন্দেস পর্বতমালাতে চিলি ও আর্জেন্টিনার সীমান্তের কাছে অবস্থিত। এর উচ্চতা ৬,৮৯৩ মিটার। এটি আকোনকাগুয়া পর্বতের পরেই দক্ষিণ আমেরিকার দ্বিতীয় সর্বোচ্চ পর্বত এবং বিশ্বের সবচেয়ে উঁচু সক্রিয় আগ্নেয়গিরি। যদিও অতীতে এই পর্বতে কোন বড় ধরনের অগ্ন্যুৎপাত ঘটেনি, এর শীর্ষে আগ্নেয় ফাটলগুলি থেকে নিয়ত ধোঁয়া নির্গত হচ্ছে। পর্বতটির জ্বালামুখে ১০০ মিটার ব্যাসের একটি হ্রদ আছে, যা সম্ভবত বিশ্বের সবচেয়ে বেশি উঁচুতে অবস্থিত হ্রদ।
রাজীব গান্ধী সমুদ্রসেতু

রাজীব গান্ধী সমুদ্রসেতু বা বান্দ্রা-ওরলী সমুদ্রসেতু () ভারতের বাণিজ্যিক রাজধানী মুম্বই শহরের পশ্চিম শহরতলী ও বান্দ্রা অঞ্চলের সঙ্গে কেন্দ্রীয় মুম্বাইয়ের ওরলি অঞ্চলের সংযোগরক্ষাকারী প্রি-স্ট্রেসড কংক্রিট ভায়াডাক্ট অ্যাপ্রোচ সহ একটি কেবল-স্টেইড সেতু। এটি ওয়েস্ট আইল্যান্ড ফ্রিওয়ে প্রকল্পের প্রথম পর্যায়। বর্তমানে এই সেতুর চারটি লেন যানচলাচলের জন্য উন্মুক্ত। কাজ সম্পূর্ণ হওয়ার পর এটি ৮ লেনের সেতু হবে। মহারাষ্ট্র রাজ্য সড়ক উন্নয়ন নিগম পরিকল্পিত সেতুটি নির্মাণ করে হিন্দুস্তান কনস্ট্রাকশন কোম্পানি। সেতুটি তৈরি করতে খরচ হয় প্রায় ১৬০০ কোটি টাকা। ২০০৯ সালের ৩০ জুন কংগ্রেস সভানেত্রী তথা ইউপিএ চেয়ারপার্সন সোনিয়া গান্ধী সেতুটি উদ্বোধন করে জনসাধারণের জন্য খুলে দেন। এই সেতু নির্মাণের ফলে বান্দ্রা থেকে ওরলি পর্যন্ত ৪৫-৬০ মিনিটের যাত্রাপথের সময়কাল ৭ মিনিটে নেমে আসে। সপ্তাহের স্বাভাবিক কর্মদিবসে এই সেতু ধরে গড়ে ২৫,০০০ যান চলাচল করে।
দশমহাবিদ্যা

মহাবিদ্যা বা দশমহাবিদ্যা সনাতন ধর্মে দেবী অর্থাৎ দিব্য জননী নিরাকার আদ্যাশক্তি পার্বতীর সাকার দশটি বিশেষ রূপের সমষ্টিগত নাম। এই দশটি রূপ হল দেবী পার্বতীর দশটি স্বরূপ। দেবীত্বের এই ক্রমবিকাশে একদিকে যেমন রয়েছেন ভয়ংকরী দেবীমূর্তি, তেমনই অন্য প্রান্তে রয়েছেন অপরূপা সুন্দরী দেবীপ্রতিমা।
"মুণ্ডমালা তন্ত্র" অনুসারে দশমহাবিদ্যা হলেন কালী, তারা, ষোড়শী, ভুবনেশ্বরী, ভৈরবী, ছিন্নমস্তা, ধূমাবতী, বগলা, মাতঙ্গী ও কমলা। তবে মহাবিদ্যার সংখ্যা নিয়ে মতান্তর রয়েছে। এমনকি একটি মতে মহাবিদ্যার সংখ্যা ২৭ বলা হয়েছে। দুর্গা, কামাখ্যা ও অন্নপূর্ণাও মহাবিদ্যা। "মালিনী বিজয়" গ্রন্থ মতে, মহাবিদ্যা হলেন কালী, নীলা, মহাদুর্গা, ত্বরিতা, ছিন্নমস্তিকা, বাগ্বাদিনী, অন্নপূর্ণা, প্রত্যঙ্গিরা, কামাখ্যাবাসিনী, বালা, হিংলাজ, ডাম্রী, মাতঙ্গী ও শৈলবাসিনী।
১. কালী,
২. তারা,
৩. ষোড়শী (ললিতা ত্রিপুরাসুন্দরী),
৪. ভুবনেশ্বরী,
৫. ভৈরবী,
৬. ছিন্নমস্তা,
৭. ধূমাবতী,
৮. বগলামুখী,
৯. মাতঙ্গী,
১০. কমলা।
শাক্তধর্মের ইতিহাসে মহাবিদ্যা ধারণার বিকাশ একটি গুরুত্বপূর্ণ মোড়। এই ধারণা শাক্তধর্মে ভক্তিবাদের সূচনা ঘটায়; চতুর্দশ শতাব্দীতে যা লাভ করে চূড়ান্ত সমৃদ্ধি। উত্তর-পৌরাণিক যুগে, খ্রিষ্টীয় পঞ্চম শতাব্দী নাগাদ হিন্দু দেবমণ্ডলীতে পুরুষদেবতার প্রাধান্যের প্রতিক্রিয়ারূপে এক নতুন ধর্মান্দোলনের সূচনা ঘটেছিল। এই নতুন ধর্মমতে পরম সত্ত্বাকে নারীরূপে কল্পনা করা হয়। এই মতকে ভিত্তি করে একাধিক ধর্মগ্রন্থ রচিত হয়। এই গ্রন্থগুলির মধ্যে বিশেষভাবে উল্লেখযোগ্য ছিল "দেবীভাগবত পুরাণ"। "দেবীভাগবত"-এর সপ্তম স্কন্দের শেষ নয়টি অধ্যায় "দেবী গীতা" নামে পরিচিত। এটি শাক্তধর্মের অন্যতম গুরুত্বপূর্ণ ধর্মগ্রন্থ।
"মহাবিদ্যা" কথাটি মূলত সংস্কৃত শব্দ। সংস্কৃত "মহা" (অর্থাৎ মহৎ) ও "বিদ্যা" (অর্থাৎ প্রকাশ, রূপ, জ্ঞান বা বুদ্ধি) শব্দদুটি থেকে "মহাবিদ্যা" কথাটির উৎপত্তি। এর সঙ্গে কখনও কখনও সংখ্যাবাচক "দশ" কথাটি যুক্ত হয়ে থাকে।
শাক্তরা বিশ্বাস করে, "একই সত্য দশটি ভিন্ন রূপে প্রকাশিত; দিব্য জননী দশ দেবীসত্তা রূপে দৃষ্ট ও পূজিত হয়ে থাকেন ।” এই দশটি রূপই হল "দশমহাবিদ্যা"। মহাবিদ্যাগণ প্রকৃতিগতভাবে তান্ত্রিক। তাঁদের সাধারণ নামগুলি হল:
"মহাভাগবত পুরাণ" ও "বৃহদ্ধর্ম পুরাণ"–এ ললিতাম্বা ত্রিপুরাসুন্দরী কে দেবীরই অপর নাম ষোড়শী নামে অভিহিত করা হয়েছে। গুহ্যাতিগুহ্য তন্ত্রে বলা হয়েছে মহাবিদ্যাগণই হলেন বিষ্ণু দশ অবতারের উৎস। দেবীর এই দশ রূপ, তা ভয়ংকরই হোক বা কোমল, বিশ্বজননী রূপে পূজিত হয়।
"বৃহদ্ধর্ম পুরাণ"–এ বর্ণিত কাহিনি অনুসারে, শিব ও তার স্ত্রী তথা পার্বতীর পূর্বাবতার দাক্ষায়ণী সতীর মধ্যে একটি দাম্পত্য কলহ দশমহাবিদ্যার উৎস। সতীর পিতা দক্ষ শিব ও সতীর বিবাহে মত দেননি। তাই তিনি যখন যজ্ঞের আয়োজন করেন তখন নববিবাহিত শিব-সতীকে আমন্ত্রণ জানান না। সতী বিনা আমন্ত্রণেই পিতৃগৃহে যেতে চাইলে শিব বারণ করেন। ক্রুদ্ধ সতী স্বামীর অনুমতি আদায়ের জন্য তৃতীয় নয়ন থেকে আগুন বের করতে থাকেন এবং কালী বা শ্যামায় রূপান্তরিত হন। এই মূর্তি দেখে পরমেশ্বর শিব সেসব এড়িয়ে যেতে উদ্যত হলে সতী দশ মহাবিদ্যার রূপ ধারণ করে শিবকে দশ দিক দিয়ে ঘিরে ফেলেন। এরপর শিব অনিচ্ছাকৃত ভাবে তাকে দক্ষযজ্ঞে উপস্থিত থাকার অনুমতি দান করেন।
ভারতের গণতান্ত্রিক যুব ফেডারেশন

ভারতের গণতান্ত্রিক যুব ফেডারেশন হল ১৯৮০ খ্রিষ্টাব্দে প্রতিষ্ঠিত ভারতের একটি বামপন্থী যুব সংগঠন এবং এটি রাজনৈতিক ভাবে ভারতের কমিউনিস্ট পার্টি (মার্ক্সবাদী)-র সঙ্গে সংযুক্ত। সংগঠনটির বর্তমান সাধারণ সম্পাদক হলেন হিমগ্নরাজ ভট্টাচার্য্য এবং সভাপতি হলেন এ. রহিম
দশাবতার

দশাবতার বিষ্ণু দশ প্রধান অবতার। বৈষ্ণব দর্শনে, কোনো বিশেষ উদ্দেশ্যে মর্ত্যে অবতীর্ণ পরম সত্ত্বাকে অবতার নামে অভিহিত করা হয়। বিষ্ণুর (বা কোনো কোনো ক্ষেত্রে কৃষ্ণের) দশ মুখ্য অবতারের সমষ্টিগত নামই দশাবতার। এই দশাবতারের কথা জানা যায় "গরুড় পুরাণ" থেকে। এই দশ অবতার মানব সমাজে তাদের প্রভাব-প্রতিপত্তির ভিত্তিতে সর্বাপেক্ষা অধিক গুরুত্বপূর্ণ বলে বিবেচিত হন।
দশাবতারের অধিকাংশই অভিহিত হন "লীলা-অবতার" নামে। হিন্দু বিশ্বাস অনুসারে, প্রথম চার অবতারের আবির্ভাবকাল সত্যযুগ। পরবর্তী তিন অবতার ত্রেতাযুগে অবতীর্ণ হন। অষ্টম ও নবম অবতারের আবির্ভাবকাল যথাক্রমে দ্বও কলিযুগ। দশম অবতার কল্কির আবির্ভাব ৪২৭,০০০ বছর পর কলিযুগের অন্তিম পর্বে ঘটবে বলে ভবিষ্যদ্বাণী করা হয়েছে। "বিষ্ণু পুরাণ"–এও বলা হয়েছে, কল্কি অবতারের আগমনের সঙ্গে সঙ্গেই কলিযুগের সমাপ্তি ঘটবে। কল্কি দুষ্টের দমন ও শিষ্টের পালন করে এক নতুন সত্যযুগের সূচনা ঘটাবেন।
অনুমিত হয়, ভাগবতধর্মের অধীনে বুদ্ধকে বিষ্ণুর অবতাররূপে গ্রহণ গুপ্তযুগে (৩৩০-৫৫০ খ্রিষ্টাব্দ) দুই ধর্মের সম্পর্কের নৈকট্যের ফলস্রুতি। এই কারণে মহাযান বৌদ্ধধর্মকে অনেক সময় "বুদ্ধ-ভাগবতধর্ম" বলা হয়ে থাকে। উল্লেখ্য, গবেষকরা মনে করেন যে এই যুগেই হিন্দুধর্মে অবতারতত্ত্ব পূর্ণ বিকাশ লাভ করে।
ঐতিহাসিক বিষ্ণুধর্মের বিবর্তনের ফলে বর্তমানকালের জটিল বৈষ্ণবধর্মের উদ্ভব। বিষ্ণু, নারায়ণ, বাসুদেব ও কৃষ্ণের আরাধনাকেন্দ্রিক এই ধর্মবিশ্বাস প্রতিষ্ঠালাভ করে ভগবদ্গীতার যুগে (খ্রিষ্টপূর্ব চতুর্থ শতাব্দী-খ্রিষ্টীয় তৃতীয় শতাব্দী)।
দ্বাদশ অলবর নামে পরিচিত সন্তেরা তাদের আধ্যাত্মিক সঙ্গীতের মাধ্যমে এই সম্প্রদায়কে সাধারণ মানুষের মধ্যে পৌঁছিয়ে দিয়েছিলেন। পূর্বকালের অলবরগণ বিষ্ণুর অবতারদের পৃথকভাবে তালিকাভুক্ত করেননি। এমনকি তারা কৃষ্ণকেও অবতাররূপে পৃথক করেননি। তামিল ভাষায় তাদের বিষ্ণু ও কৃষ্ণ স্তুতিগান "নালয়িরা" (দিব্য প্রবন্ধ) নামে পরিচিত।
দক্ষিণ ভারতে বলরামকে দশাবতারের তালিকাভুক্ত করা হয়। এই মত অনুসারে, বুদ্ধের অবতারত্ব স্বীকৃত নয়।
কোনো কোনো তালিকা অনুসারে, বলরাম কৃষ্ণের জ্যেষ্ঠভ্রাতা এবং গৌতম বুদ্ধের স্থলে বিষ্ণুর নবম অবতার। ভাগবত পুরাণ –এর মতে দ্বাপরযুগে শেষনাগের অবতার রূপে বলরামের আবির্ভাব। অধিকাংশ বৈষ্ণব সম্প্রদায়ে তিনি অবতাররূপে পূজিত হন। এই সকল তালিকায় গৌতম বুদ্ধের নাম দেখা যায় না।
মহারাষ্ট্র ও গোয়ার ঐতিহ্য অনুসারে পঞ্চাঙ্গ ও বিভিন্ন মন্দির স্থাপত্যে বিঠোবা বিষ্ণুর নবম অবতার বুদ্ধরূপে গণ্য হন। মহারাষ্ট্রের সন্তকবিরাও বিঠোবাকে বুদ্ধের রূপে বন্দনা করেছেন।
জয়দেব রচিত "প্রলয়পয়োধিজলে" ("গীতগোবিন্দম্" কাব্যের প্রথম সর্গের প্রথম গীত, "দশাবতার স্তোত্র" নামে সমধিক পরিচিত) স্তোত্রে দশটি পৃথক স্তবকে দশ অবতারের বিবরণদানের পর নিম্নোক্ত শ্লোকে দশাবতারের কীর্তির একটি সুসংবদ্ধ তালিকা প্রদান করা হয়েছে:
জিন্স

জিন্স () হল জিন বা ডেনিম কাপড়ে তৈরী পোশক। জিন বা ডেনিম দিয়ে সাধারণতঃ প্যান্ট বা ট্রাউজার্স তৈরী করা হয়। মূলত শ্রমিকদের জন্য নির্মিত এই প্যান্ট ১৯৫০-এর দশক থেকে কিশোরদের মধ্যে জনপ্রিয়তা অর্জন করে। জিন্সের আন্তর্জাতিক ব্র্যান্ডগুলির মধ্যে উল্লেখযোগ্য হল লিভাইজ (Levi's) ও র‌্যাংলার (Wrangler)।
একটি ফ্যাশন ট্রেন্ড জিন্স প্যান্ট। সৃষ্টির পর থেকেই জিন্সের ব্যাপক চাহিদা তৈরি হয়। জিন্সের সঠিক ইতিহাস না থাকলেও প্রচলিত রয়েছে লেভি স্ট্রস নামের এক ভদ্রলোক ১৮৫১ সালে জার্মানি থেকে নিউইয়র্কে পাড়ি জমান। সেখানে তিনি তার বড় ভাইয়ের সঙ্গে বিভিন্ন শুকনো মালামাল সাপ্লাই দিতেন। এর মধ্যে কাপড়ও রয়েছে। ১৯৫৩ সালে তিনি সানফ্রান্সিসকোতে চলে যান, ব্যবসা দাঁড় করানোর জন্য। ১৮৭২ সালে লেভি স্ট্রসের সঙ্গে পরিচয় ঘটে জ্যাকব ডেভিসের সঙ্গে, যিনি পেশায় একজন দর্জি ছিলেন। তিনি নিয়মিত লেভির কাছ থেকে কাপড় সংগ্রহ করতেন। একদিন জ্যাকব অফার করেন লেভি পার্টনারশিপ ব্যবসা শুরু করার জন্য। এবং ভিন্ন কিছু প্রোডাক্ট তৈরির জন্য। প্রথমেই মনযোগী হন প্যান্টের দিকে। মোটা কটনের কাপড় ব্যবহার করা হবে প্যান্টে যা হবে দীর্ঘস্থায়ী। এবং এই কটন কাপড় জার্মানি ভাষায় বলা হয় জিনিয়া, যা বর্তমানে জিন হিসেবেই পরিচিত। এই জিন্স প্যান্টের বাটন হুক এবং ব্যাক পকেট ডিজাইন লেভির করা। এবং তার দু’জনে মিলে প্যাটেন্ট কিনে ছিলেন জিন্স প্যান্ট ব্যবসার। ১৮৭৩ সালের ২০ মে এই বিশেষ ধরনের জিন্স তৈরির পেটেন্ট পায় ‘লেভি স্ট্রস অ্যান্ড কোং’। জিন্সের পেছনে লেভেল লাগান লেভি স্ট্রস এ্যান্ড কোং। জিন্সের সেই আদি রূপ হয় যুগে যুগে পরিবর্তিত হয়েছে ঠিকই কিন্তু জনপ্রিয়তা কমেনি এতটুকু। বর্তমান সময়ে বিশেষ করে তরুণ প্রজন্মের কাছে জিন্স প্যান্ট খুবই জনপ্রিয় একটি পোশাক। ক্যাম্পাস কিংবা আড্ডায় জিন্স প্যান্টের যেন বিকল্প নেই। অবশ্য বিভিন্ন পার্টিতেই আজকাল জিন্সের আধিক্যতা চোখে পড়ার মতো। রুচি এবং চাহিদার প্রেক্ষিতে জিন্স প্যান্টের রয়েছে রকম ভেদ। যেমন ব্যাগি জিন্স, ন্যারো শেপ, স্ট্রেট, স্টিচ ইত্যাদি। ফ্যাশন ট্রেন্ডের অন্যতম সঙ্গী এখন জিন্স প্যান্ট। গলির মোড় থেকে শুরু করে বড় বড় শপিং কমপ্লেক্সগুলোতে যেন জিন্সের বাহারি সমাহার। যে যার সাধ্যমতো সংগ্রহ করছে। ছেলেমেয়ে উভয়ের কাছে জিন্স প্যান্ট যেন প্রথম পছন্দের পোশাক। একটা সময় ছিল যখন জিন্স প্যান্ট মানেই শুধু তরুণ প্রজন্মের পোশাক। কিন্তু দিন যত গড়াচ্ছে ততই বদল হচ্ছে ফ্যাশন ট্রেন্ড। এখন প্রয়োজন অনুসারে ছেলে বুড়ো সবাই ব্যবহার করছে জিন্স প্যান্ট। দোকানিরাও এ কারণে বিভিন্ন বয়সের এবং বিভিন্ন ডিজাইনের জিন্সের পসরা সাজিয়ে বসেছেন। আগে জিন্স প্যান্ট মানেই নীল রঙকে বোঝানো হতো। কিন্তু এখন জিন্সের যে কত রকমের কালার রয়েছে তা বোধহয় গুণে শেষ করা যাবে না।
হুয়াং শিয়ানফান

হুয়াং শিয়ানফান (ম্যান্ডারিন চীনা ভাষায়: 黄现璠,ইংরেজি: Huang Xianfan,নভেম্বর ১৩ ১৮৯৯-জানুয়ারি ১৮ ১৯৮২) একজন চীনের নৃবিজ্ঞানী, ইতিহাসবিদ ও শিক্ষাবিদ। তাকে ইতিহাসের জনক, চুয়াং নৃবিজ্ঞানের জনক এবং এমনকি আধুনিক চুয়াং অধ্যয়নের জনক হিসেবেও আখ্যায়িত করা হয়ে থাকে।
হুয়াং শিয়ানফান জন্মগ্রহণ করেন চীনের কুয়াংসি শহরে ১৮৯৯ সালে।তিনি ১৯২৬ সালে কুয়াংসের কলেজ অফ তৃতীয়ের শিক্ষক থেকে স্নাতক শিক্ষা সম্পন্ন করেন।
এরপর তিনি বেইজিং শিক্ষক বিশ্ববিদ্যালয়ে ইতিহাস বিভাগে অধ্যয়ন করেন এবং সেখান ১৯৩২ সালে সম্মান ও ১৯৩৫ সালে মাস্টার্স সম্পন্ন করেন দুটিতেই প্রথম শ্রেণীতে প্রথম হয়ে।এরপর তিনি উচ্চশিক্ষার জন্য জাপান চলে যান। জাপানের টোকিও ইম্পেরিয়াল বিশ্ববিদ্যালয়(বর্তমানে নাম: টোকিও বিশ্ববিদ্যালয়) প্রবেশ করেন। দ্বিতীয় চীন-জাপান যুদ্ধ শুরু হবার পর তিনি চীনে ফিরে আসেন।১৯৩৭ সালে দেশে ফিরে তিনি কুয়াংসি ভাষাতত্ত্বের খয়রা শিক্ষকতা হিসেবে ন্যাশনাল কুয়াংসি বিশ্ববিদ্যালয় পুনরায় কর্মজীবন শুরু করেন।১৯৪০ সালে সিআন ফআন ন্যাশনাল কুয়াংসি বিশ্ববিদ্যালয়ের সহকারী অধ্যাপক হন। ১৯৪১ সালে তিনি সান-ইয়াত সেন বিশ্ববিদ্যালয়ের অধ্যাপক হন। ১৯৪৩ সালে তিনি ন্যাশনাল কুয়াংসি বিশ্ববিদ্যালয় ফিরে যান। ১৯৪৩ থেকে ১৯৫১ সাল পর্যন্ত এই বিশ্ববিদ্যালয়ে অধ্যাপনা করেছেন। ১৯৫২ সালে সিআন ফআন কুয়াংসি শিক্ষক ইন্সটিটিউটর(বর্তমানে কুয়াংসি শিক্ষক বিশ্ববিদ্যালয়) ইতিহাস অধ্যাপক হন।১৯৫২ থেকে ১৯৫৭ সাল পর্যন্ত তিনি কুয়াংসি শিক্ষক ইন্সটিটিউটর পাঠাগার প্রধান হিসেবে দায়িত্ব পালন করেছিলেন।
তিনি ১৯৮২ সালে জাপানের কুর্লিনতে মৃত্যুবরণ করেন।
রূপসী বাংলা

রূপসী বাংলা বাংলা ভাষার অন্যতম প্রধান কবি জীবনানন্দ দাশের সর্বাধিক জনপ্রিয় কাব্যগ্রন্থ। এটি তাঁর সপ্তম কাব্যগ্রন্থ। কবি জীবদ্দশায় এ গ্রন্থটি বা এর অন্তর্ভুক্ত কোন কবিতা প্রকাশ করেন নি। ১৯৫৪ খ্রিষ্টাব্দে দুঘর্টনায় অকালমৃত্যুর পর এর পাণ্ডুলিপির খাতাটি আবিষ্কৃত হয়। কবি এ গ্রন্থটির প্রচ্ছদনাম নির্বাচন করেছিলেন "বাংলার ত্রস্ত নীলিমা"। জীবনানন্দ কেন স্বীয় জীবদ্দশায় এ কাব্যগন্থটি প্রকাশ করেননি তা অদ্যাবধি এক পরম বিস্ময় হয়ে আছে। বাংলাদেশের মুক্তিযুদ্ধে এ কাব্যের কবিতাগুলি বাঙালিদের বিশেষভাবে অনুপ্রেরণা যুগিয়েছিল।
"রূপসী বাংলা" কাব্যসংকলনটির প্রথম প্রকাশ ১৯৫৭ খ্রিষ্টাব্দে। প্রকাশক সিগনেট প্রেস, কলকাতা। প্রতিক্ষণ পাবলিকেশনস ১৯৮৪ খ্রিষ্টাব্দে গ্রন্থটির পাণ্ডুলিপি সংস্করণ প্রকাশ করে। কৌতূহলোদ্দীপক বিষয় হলো এই যে জীবনানন্দ তার জীবদ্দশায় এ গ্রন্থটি বা এর অন্তর্ভুক্ত কোন কবিতা প্রকাশ করেন নি। মৃত্যুর পর এর পূর্ণাঙ্গ পাণ্ডুলিপির খাতা আবিষ্কৃত হয়। পাণ্ডলিপিটি সম্পূর্ণ অবস্থায় পাওয়া যায়। তবে প্রথম মুদ্রণার্থে লেখার খাতা থেকে প্রেসকপি তৈরী করে ছিলেন কবি ভূমেন্দ্র গুহ; তাকে সাহায্য করেছিরেন জীবনানন্দ’র ছোট বোন সুচরিতা দাশ।
কলকাতায় অবস্থিত ভারতের জাতীয় গ্রন্থাগারের "বিরল বইয়ের সংকলনে" জীবনানন্দর কবিতার ৪৮টি পাণ্ডুলিপির খাতা সংরক্ষিত আছে। এর মধ্যে ছয় নম্বর খাতাটিতে রূপসী বাংলা’র কবিতাগুলো রয়েছে। এ খাতায় পৃষ্ঠা সংখ্যা ৭৫। কবির নিজ হাতে লেখা বর্ণনা অনুযায়ী কবিতাগুলো ১৯৩৪ খ্রিস্টাব্দের মার্চ মাসে লেখা (আনুমানিক ১৩৪০-৪১ বঙ্গাব্দ)। পাণ্ডুলিপির ১ম ও ২য় কবিতার পাতা দুটি কেটে নেয়া হয়েছে। ৩য় কবিতাটি হলো ‘‘যত দিন বেঁচে আছি . . ‘’।
জীবনানন্দ দাশ এ কাব্যগ্রন্থের প্রচ্ছদনাম নির্বাচন করেছিলেন "‌‌বাংলার ত্রস্ত নীলিমা‌‌"; প্রকাশকালে "রূপসী বাংলা" স্থির করা হয়। এছাড়া ১৯৮৪ খ্রিষ্টাব্দে গ্রন্থটির একটি পাণ্ডুলিপি সংস্করণও প্রকাশ করা হয়। পাণ্ডুলিপির সঙ্গে প্রকাশিত গ্রন্থটির কিছু পার্থক্য ধরা পড়ে। পাণ্ডুলিপিতে কবিতার সংখ্যা ৭৩টি। ১৯৫৭ খ্রিষ্টাব্দে গ্রন্থাকারে মুদ্রণকালে গৃহীত হয় ৬২টি। প্রতীয়মান হয় কেবল সনেটগুলো নির্বাচন করা হয়েছিল।
"রূপসী বাংলার" কবিতাগুলোর অধিকাংশ কাঠামোগতভাবে সনেট। কবিতাগুলো লিখিত হয় মার্চ ১৯৩৪ চিহ্নিত একটি লেখার খাতায়। ঐ খাতায় ৭৩টি কবিতা ছিল যার মধ্য থেকে ৬২টি নিয়ে কবি-ভ্রাতা একটি কাব্যসংকলন প্রকাশের সিদ্ধান্ত গ্রহণ করেন। লেখার খাতা থেকে মুদ্রণযোগ্য পাণ্ডুলিপি তৈরি করেন কবি ভূমেন্দ্র গুহ; সহায়তা করেন কবির বোন সুচরিতা দাশগুপ্ত। লেখায় খাতায় কবিতাগুলোর শিরোনাম দেওয়া ছিল না। গ্রন্থে সনেটের প্রথম পঙ্‌ক্তি দিয়ে শিরোনাম করা হয়। এই পাণ্ডুলিপি কলকাতার জাতীয় গ্রন্থাগারে সুরক্ষিত আছে। ‌‌রূপসী বাংলার‌ কবিতাগুলো সনেট আকারে লিখিত হলেও জীবনানন্দ তার প্রিয় অক্ষরবৃত্ত ছন্দই ব্যবহার করেছেন।
শিরোনাম না থাকায় "রূপসী বাংলা" গ্রন্থের কবিতাগুলোকে কবিতার প্রথম পঙক্তি দিয়ে চিহ্নিত করা হয়ে থাকে। কবিতাগুলি হল:
ওমান উপসাগর

ওমান উপসাগর () আরব সাগরের উত্তর-পশ্চিম বাহু। এটি হরমুজ প্রণালীর মাধ্যমে পারস্য উপসাগরের সাথে সংযুক্ত। ওমান উপসাগরের উত্তরে ইরান, এবং দক্ষিণে ওমান ও সংযুক্ত আরব আমিরাত। ওমান উপসাগরের উত্তরাংশের গভীরতা ৫০ থেকে ২০০ মিটার। উপসাগরটি এরপর দ্রুত গভীরতর হয়ে আরব সাগরের সাথে মিশে গেছে। ওমান উপসাগর পূর্ব-পশ্চিমে ৫৬০ কিমি দীর্ঘ। এই উপসাগর ও হরমুজ প্রণালী একত্রে অর্থনৈতিক কৌশলগতভাবে বিশ্বের সবচেয়ে গুরুত্বপূর্ণ জাহাজপথগুলির একটি গঠন করেছে। প্রতিদিন পারস্য উপসাগরের উপকূলীয় দেশগুলি থেকে প্রায় ৮০টি বিশালাকার তৈলবাহী ট্যাংকার জাহাজ এই পথ অতিক্রম করে। সমুদ্র পরিবহনভিত্তিক বিশ্ব তেল বাণিজ্যের প্রায় দুই-তৃতীয়াংশ এই ট্যাংকারগুলি পরিবহন করে থাকে।
আন্তর্জাতিক জললেখবিজ্ঞান সংস্থা ওমান উপসাগরের সীমা নিম্নরূপ সংজ্ঞায়িত করে:
সীমান্তবর্তী দেশগুলির উপকূল রেখার দৈর্ঘ্য :
ঐতিহাসিক ও ভৌগোলিকভাবে ওমান উপসাগরকে আরব, ইরানী, ভারতীয়, পাকিস্তানি এবং ইউরোপীয় ভূগোলবিদ এবং ভ্রমণকারীদের দ্বারা বিভিন্ন নামের সাথে উল্লেখ করা হয়েছে, যার মধ্যে রয়েছে মাকরান সাগর ও আখজার সাগর
১৮ শতকের পর্যন্ত এটি মাকরান সাগর নামে পরিচিত ছিল এবং ঐতিহাসিক মানচিত্র এবং জাদুঘর উপর দৃশ্যমান.
হরমুজ প্রণালি

হরমুজ প্রণালি ( "তাঙ্গেইয়ে হোর্মোয্‌")\, ( "মাদিক্বে হুরমুজ") একটি সরু জলপথ যা পশ্চিমের পারস্য উপসাগরকে পূর্বে ওমান উপসাগর ও আরব সাগরের সাথে সংযুক্ত করেছে এবং আরব উপদ্বীপ থেকে ইরানকে পৃথক করেছে। ৩৪ কিলোমিটার দীর্ঘ এই প্রণালিটি পারস্য উপসাগরের মধ্যে দিয়ে প্রবাহিত হয়ে ওমান ও ইরানকে সংযুক্ত করেছে। সংযুক্ত আরব আমিরাত এবং ইরানকে পৃথক করেছে।
এই সামুদ্রিক পথটি আন্তর্জাতিকভাবে খুবই গুরুত্বপূর্ণ কারণ খনিজতেলবাহী জাহাজ যাতায়াতের এটিই একমাত্র পথ। বিশ্বব্যাপী পেট্রোলিয়াম পরিবহনে প্রণালিটির কৌশলগত গুরুত্ব অত্যধিক। জলপথটির সবচেয়ে সরু অংশের দৈর্ঘ্য ২১ মাইল এবং প্রস্থ দুই মাইল। মার্কিন জ্বালানি তথ্য প্রশাসন কর্তৃপক্ষের মতে, ২০০৯ সালে সমুদ্রপথে বৈশ্বিক খনিজ তেল বাণিজ্যের ৩৩ শতাংশ হরমুজ প্রণালি দিয়ে সম্পাদিত হয়। ২০১৯ সালে হরমুজ প্রণালি দিয়ে এক দিনে এক কোটি ৯০ লক্ষ ব্যারেল খনিজ তেল পরিবাহিত হয়। এ অঞ্চল দিয়ে তেল পরিবহন নির্বিঘ্ন রাখতে মার্কিন যুদ্ধজাহাজ নিয়মিত পাহারা দিচ্ছে। হরমুজ প্রণালি দিয়ে পরিবাহিত তেলের বেশির ভাগই এশিয়া, যুক্তরাষ্ট্র ও পশ্চিম ইউরোপের বিভিন্ন দেশে যায়। জাপানের আমদানিকৃত তেলের তিন-চতুর্থাংশ হরমুজের ওপর দিয়ে নিয়ে যায়। আর চীনের আমদানিকৃত তেলের অর্ধেকই আসে হরমুজ প্রণালি হয়ে। হরমুজ দিয়ে প্রতিদিন ২০ লাখ ব্যারেলের মতো তেলজাত দ্রব্য রপ্তানি হয়ে থাকে। এর সঙ্গে আছে তরলীকৃত গ্যাসও।
হরমুজ প্রণালি নামটি পারস্যের রাজা দ্বিতীয় শাপুর-এর মা ইফরা হুরমিজদ-এর নাম থেকে এসেছে বলে ধারণা করা হয়। তিনি ৩০৯ থেকে ৩৭৯ খ্রিস্টাব্দ পর্যন্ত রাজত্ব করেন।
১ম শতকের নাবিকদের জন্য লেখা গাইডবুক "এরিত্রিয়ান সাগরের পেরিপ্লাস"-এ পারস্য উপসাগরের প্রবেশপথের বর্ণনা রয়েছে, যদিও সেখানে প্রণালির নাম উল্লেখ করা হয়নি: 
১০ম থেকে ১৭শ শতাব্দীর মধ্যে এখানে হরমুজ রাজ্য ছিল, যেখান থেকে ধারণা করা হয় এই প্রণালির নাম এসেছে। ইতিহাসবিদ ও ভাষাবিদদের মতে, "হরমুজ" নামটি এসেছে স্থানীয় ফারসি শব্দ "হুর-মঘ" থেকে, যার অর্থ খেজুর গাছ। হুরমোজ ও মিনাব এলাকার স্থানীয় উপভাষায় এই প্রণালিকে এখনও “হুরমঘ” বলা হয়, যার অর্থও ওই রকমই। এই শব্দের সাথে জরাথ্রুষ্ট্রীয় দেবতা "হরমুজ" ("অহুর মাজদা"-এর আরেক নাম) নামটির মিল থাকার কারণে অনেকেই মনে করেন এই দুটি শব্দের মধ্যে সম্পর্ক আছে।
সমুদ্রপথের বিকল্প হিসেবে এই প্রণালি তৈরী করা হয় যা ৩৬০ কিমি দীর্ঘ।
বেলুচিস্তান (অঞ্চল)

বেলুচিস্তান দক্ষিণ ও দক্ষিণ-পশ্চিম এশিয়ার একটি ঐতিহাসিক অঞ্চল, যা পাকিস্তানের দক্ষিণ-পশ্চিম অংশ, ইরানের দক্ষিণ-পূর্ব অংশ এবং আফগানিস্তানের দক্ষিণ প্রান্ত নিয়ে গঠিত। এটি মূলত একটি পর্বতময় অঞ্চল। এর ভেতর দিয়ে অনেক মরুভূমি ও অনাবাদী সমভূমি চলে গেছে। এখানে বৃষ্টিপাতের পরিমাণ খুবই কম, উদ্ভিজ্জের আকৃতি ক্ষুদ্র এবং বিরল। এখানকার অধিবাসীরা মূলত তিনটি জাতির লোক: পশতুন, বেলুচি (যাদের নামে এই অঞ্চলের নামকরণ করা হয়েছে) এবং ব্রাহুই। বেশির ভাগ লোক ইসলাম ধর্মাবলম্বী।
অঞ্চলটি খ্রিস্টপূর্ব ৫ম শতক থেকে পারস্য সাম্রাজ্যের একটি প্রদেশ ছিল। ৩৩০ খ্রিস্টপূর্বাব্দে এটি মহাবীর আলেকজান্ডারের নিয়ন্ত্রণে আসে। পরবর্তী শতাব্দীগুলিতে পারস্য ও ভারতীয় উপমহাদেশের বিভিন্ন রাজবংশ অঞ্চলটি শাসন করে। ৭ম ও ৮ম শতকে আরবেরা এলাকাটি দখলে নেয়। ১০ম শতকে পারসিকরা আবার বেলুচিস্তানকে তাদের সাম্রাজ্যের অংশ করে নেয় এবং তখন ১৭৪৭ সাল পর্যন্ত সুদীর্ঘ সময় ধরে এটি পারস্যের অধীনে ছিল, যদিও ১৭শ শতকের শুরুর দিকে চার দশক এটি ভারতীয় উপমহাদেশের মুঘল সাম্রাজ্যের অধীন ছিল। এরপর এটিকে স্বল্পকালের জন্য আফগানিস্তানের অংশ করা হয়। অঞ্চলটিতে ব্রিটিশ আধিপত্য বৃদ্ধি পায় এবং ১৯শ শতকের শেষের দিকে এটিকে ব্রিটিশ ভারতের বেলুচিস্তান প্রদেশ বানানো হয়। ২য় বিশ্বযুদ্ধের পরে ব্রিটিশেরা ভারতীয় উপমহাদেশ ছেড়ে যাবার সময় বেলুচিস্তান প্রদেশের জনগণ পাকিস্তানের অংশ হবার পক্ষে ভোট দেয়। পাকিস্তানের বেলুচিস্তান প্রদেশের রাজধানীর নাম কোয়েটা। বর্তমানে ইরানে বেলুচিস্তানের যে অংশবিশেষ রয়েছে সেটি দেশটি ১৯শ শতকে খণ্ডখণ্ডভাবে দখল করেছিল।
বর্তমানে বেলুচিস্তানে মানুষের পেশার প্রাচীনতম প্রমাণ পুরা প্রস্তর যুগ। প্রমাণের মধ্যে রয়েছে শিকার শিবির, লিথিক স্ক্যাটার এবং চিপড এবং ফ্লেক করা পাথরের টুল। এই অঞ্চলে প্রাচীনতম বসতি স্থাপন করা গ্রামগুলি সিরামিক নিওলিথিক (c. 7000–6000 BCE) এবং কাছি জেলা সমভূমিতে মেহেরগড় স্থানকে অন্তর্ভুক্ত করে। পরবর্তী চ্যালকোলিথিকের সময় যখন মিথস্ক্রিয়া প্রসারিত হয়েছিল তখন এই গ্রামগুলি আকারে প্রসারিত হয়েছিল। এতে চ্যাঙ্ক শেল, ল্যাপিস লাজুলি, ফিরোজা এবং সিরামিক সহ তৈরি পণ্য এবং কাঁচামালের চলাচল জড়িত ছিল। ২৫০০ খ্রিস্টপূর্বাব্দের মধ্যে (ব্রোঞ্জ যুগ), বর্তমানে বেলুচিস্তান (পাকিস্তান) নামে পরিচিত অঞ্চলটি সিন্ধু সভ্যতার সাংস্কৃতিক কক্ষপথের অংশ হয়ে উঠেছিল, পূর্বে সিন্ধু নদীর অববাহিকায় বিস্তৃত জনবসতিকে মূল সম্পদ সরবরাহ করে।
এডেন উপসাগর

এডেন উপসাগর () আরব সাগরের পশ্চিম বাহু। এর উত্তরে আরব উপদ্বীপের দক্ষিণ উপকূলের ইয়েমেন রাষ্ট্র এবং এর দক্ষিণে উত্তর-পূর্ব আফ্রিকার সোমালিয়া ও জিবুতি অবস্থিত। উপসাগরটি ৮৯০ কিলোমিটার দীর্ঘ এবং লোহিত সাগরের সাথে বাব এল মান্দেব প্রণালীর মাধ্যমে সংযুক্ত। এডেন উপসাগরটি ভারত মহাসাগর থেকে সুয়েজ খাল হয়ে ভূমধ্যসাগর পর্যন্ত বিস্তৃত গুরুত্বপূর্ণ বাণিজ্যিক জলপথটির অংশবিশেষ গঠন করেছে।
এডেন উপসাগরে একচেটিয়া অর্থনৈতিক অঞ্চল:
হেরাত

হেরত (ফার্সি ভাষায়: هرات) উত্তর-পশ্চিম আফগানিস্তানে হারিরুদ নদীর উপর অবস্থিত শহর এবং হেরত প্রদেশের রাজধানী। ধারণা করা হয় খ্রিস্টপূর্ব ৪র্থ শতকে মহামতি আলেকজান্ডার শহরটি প্রতিষ্ঠা করেন। খ্রিস্টীয় ৭ম শতকে মুসলমানেরা শহরটি দখল করে। ১৩৮১ সালে তুর্কি সেনাপতি তৈমুর লঙ শহরটিকে তার রাজধানী বানান। এরপর শহরটি পারসিক শিল্পকলা ও জ্ঞানচর্চার কেন্দ্রে পরিণত হয়। ১৭৪৯ সালে আফগানেরা হেরত দখল করে। শহরের প্রধান স্থাপত্যের মধ্যে আছে পুরাতন শহরের প্রাচীর ও দরজাগুলি, ইসলামী সমাধিসমূহ, এবং শহরের জামে মসজিদ। শহরটি খাদ্যশস্য, ফল, সবজি ও আশেপাশের অঞ্চলের ভেড়ার একটি বাণিজ্যকেন্দ্র।
২০১৩ সালে হেরাতের জনসংখ্যা ছিল প্রায় ৪৩৬,৩০০ জন। এই শহরে একটি বহু-জাতিগত সমাজ রয়েছে এবং ফার্সি ভাষাভাষীরা সংখ্যাগরিষ্ঠ। নগরীর জনসংখ্যার সঠিক জাতিগত কোন সঠিক পরিসংখ্যানগত তথ্য নেই, তবে ২০০৩ সালের ন্যাশনাল জিওগ্রাফিক ম্যাগাজিনে পাওয়া ম্যাপ অনুসারে, ফার্সি ভাষী তাজিক এবং ফারসিওয়ান মোট জনগোষ্ঠীর প্রায় ৬৫%, বাকী জনসংখ্যায় পশতুন (৩০%), হাজারারা (২%), উজবেক (২%) এবং তুর্কমেনীয় (১%) রয়েছে।
হেরাতের স্থানীয় ভাষা ফার্সি যা স্থানীয় ভাবে হেরাতি নামে পরিচিত। এটি পূর্ব ইরানের ফার্সি উপভাষাদের অনুরূপ, বিশেষত মাশহাদ ও খোরাসান প্রদেশের, যা হেরাত সীমান্তে অবস্থিত। এই ফার্সি উপভাষাটি শহরের লিঙ্গুয়া ফ্র্যাঙ্ক হিসাবে কাজ করে। দ্বিতীয় যে ভাষাটি অনেকে বুঝতে পারে তা হল পশতু, যা পশতুনদের মাতৃভাষা। হেরাতের স্থানীয় পশতু ভাষাগুলি পশ্চিম পশতুন ভাষার একটি রূপ, যা কান্দাহার এবং দক্ষিণ ও পশ্চিম আফগানিস্তানের কথ্য ও ধর্মীয়ভাবে, সুন্নি ইসলাম সংখ্যাগরিষ্ঠদের দ্বারা অনুশীলন করা হয়, এবং শিয়া সংখ্যালঘু দ্বারাও।
এই শহরে একসময় ইহুদি সম্প্রদায় ছিল। ১৯৪৮ সালের হিসাবে হেরতে প্রায় ২৮০টি পরিবার বাস করত, তবে তাদের বেশিরভাগই সে বছর ইস্রায়েলে চলে গিয়েছিল এবং ১৯৯৯ সালের মধ্যে এই সম্প্রদায়টি অদৃশ্য হয়ে যায়। শহরের পুরানো প্রান্তিকে চারটি প্রাক্তন উপাসনালয় রয়েছে, যেগুলি কয়েক দশক ধরে অবহেলিত এবং অবসন্নতায় পড়ে রয়েছে। ২০০০ এর দশকের শেষদিকে, আগা খান ট্রাস্ট ফর কালচারের মাধ্যমে উপাসনালয়গুলির ভবনগুলি সংস্কার করা হয়েছিল এবং এই সময়ে তাদের তিনটি স্কুল এবং নার্সারিতে পরিণত হয়েছিল, ইহুদি সম্প্রদায় বিলুপ্ত হয়েছিল। ইহুদি কবরস্থানটির দেখাশোনা করছেন জলিল আহমেদ আবেদেলাজিজ।
হেরাত আন্তর্জাতিক বিমানবন্দরটি ১৯৬০ এর দশকে মার্কিন যুক্তরাষ্ট্রের প্রকৌশলীরা তৈরি করেছিলেন এবং ১৯৮০ এর দশকে সোভিয়েত-আফগান যুদ্ধের সময় সোভিয়েত সশস্ত্র বাহিনী এটি ব্যবহার করেছিল। অপারেশন এন্ডুরিং ফ্রিডম চলাকালীন ২০০১ এর শেষ দিকে এটিতে বোমা ফেলা হয়েছিল, তবে পরের দশকের মধ্যে এটি পুনর্নির্মাণ করা হয়েছিল। বিমানবন্দরের রানওয়েটি প্রসারিত ও আপগ্রেড করা হয়েছে এবং ২০১৪ সালের আগস্ট পর্যন্ত দিল্লি, দুবাই, মাশাদ এবং আফগানিস্তানের বিভিন্ন বিমানবন্দরে নিয়মিত সরাসরি বিমান চলাচল করত। কমপক্ষে পাঁচটি এয়ারলাইনস নিয়মিত কাবুলে সরাসরি ফ্লাইট পরিচালনা করত।
মাজার-ই-শরিফ

মাজরে শরিফ () উত্তর আফগানিস্তানের শহর ও বাল্‌খ প্রদেশের রাজধানী। এটি বাল্‌খ শহরের কাছে অবস্থিত। শহরটি আফগান তুর্কিস্তান অঞ্চলের একটি বাণিজ্যকেন্দ্র এবং একটি গুরুত্বপূর্ণ তীর্থস্থান। ১৫শ শতকে নির্মিত শহরের মসজিদটিতে হজরত মুহম্মদ(সঃ)এর জামাতা আলী(রাঃ)এর সমাধি আছে বলে ধারণা করা হয়।
গজনি

গাজ্‌নি পূর্ব আফগানিস্তানের শহর ও গাজ্‌নি প্রদেশের রাজধানী। শহরটি সমুদ্র সমতল থেকে ২২২০ মিটার উচ্চতায় একটি মালভূমির উপর অবস্থিত। গাজনি এর আশেপাশের অঞ্চলের খাদ্যশস্য, ফল, পশম ও পশুর চামড়ার একটি বাজার কেন্দ্র। শহরটি ইরান ও ভারতের মধ্যকার প্রাচীন বাণিজ্যপথের উপর অবস্থিত। গাজনির উত্তর-পূর্বে সামান্য দূরে পুরাতন গাজনি শহরের ধ্বংসাবশেষ অবস্থিত। এই ধ্বংসাবশেষের মধ্যে দুইটি মিনার গুরুত্বপূর্ণ। মিনার দুইটি প্রায় ৪৩ মিটার উঁচু এবং পরস্পর থেকে ৩৬৫ মিটার দূরত্বে অবস্থিত। মিনারে খোদিত লিপি অনুসারে গাজনিতে অবস্থানরত আফগান সুলতান মাহমুদ মিনার দুইটি নির্মাণ করেন। ১৮৪২ সালে প্রথম আফগান যুদ্ধের সময় ব্রিটিশ সেনারা বর্তমান শহরটি দখল করে।
১২ আগস্ট ২০২১ সালে তালেবান কৌশলগত দিক দিয়ে গুরুত্বপূর্ণ গজনি শহর দখল করে নিয়েছে। এক সপ্তাহেরও কম সময়ে এটি দশম প্রাদেশিক রাজধানী যেটির পতন ঘটল।
আন্দখয়

আন্দখয় উত্তর আফগানিস্তানে ফরিয়ব প্রদেশের একটি শহর। শহরটি মাজরে শরিফের ১৮৫ কিলোমিটার পশ্চিমে, তুর্কমেনিস্তানের সীমান্ত থেকে মাত্র ৩২ কিলোমিটার দক্ষিণে কেয়সার নদীর তীরে অবস্থিত এবং কের্কি শহরের সাথে সংযুক্ত।
আন্দখয় আফগান তুর্কিস্তান অঞ্চলে অবস্থিত। ১৮৮৫ সালে তুর্কিস্তানের অন্তর্গত এই অঞ্চলটি আফিগানিস্তানকে বরাদ্দ দেয়া হয়। লোকঐতিহ্য অনুসারে মহামতি আলেকজান্ডার শহরটি প্রতিষ্ঠা করেন। শহরে মূলত তুর্কমেন জাতির লোকের বাস; উজবেক ও তাজিক সংখ্যালঘু সম্প্রদায় বিদ্যমান।
উলফিয়ান বাহিকা

উলফিয়ান বাহিকা (ইংরেজি: Wolffian duct), যা উলফিয়ান ডাক্ট, আরকিনেফ্রিক ডাক্ট (archinephric duct), লেইডিগের ডাক্ট (Leydig's duct), মেসোনেফ্রিক ডাক্ট (mesonephric duct), বা নেফ্রিক ডাক্ট (nephric duct) নামেও পরিচিত। এটি একটি জোড়া অঙ্গ যা এমব্রায়োজেনেসিসের সময় মানুষসহ অন্যান্য স্তন্যপায়ী প্রাণীতে দেখা যায়।
পুরুষের ক্ষেত্রে এটি উলফিয়ান বডি (মেসোনেফ্রোস) ও ক্লোকাকে সংযুক্ত করে, এবং পুরুষ প্রজনন তন্ত্রের অ্যানলেজ হিসেবে কাজ করে।
স্ত্রী ও পুরুষ উভয়েই এটি ব্লাডারের অন্তঃস্থ দেওয়ালের ত্রিভুজাকৃতি ইউরেনারি ব্লাডারে বিকশিত হওয়া শুরু হয়। যদিও পরবর্তীতে রেচন ও প্রজনন অঙ্গের বিকাশের ক্ষেত্রে বিভিন্ন প্রকার পার্থক্য দেখা যায়।
পুরুষের ক্ষেত্রে এটি যেসকল অঙ্গের মধ্যে বিকশিত হয় শুক্রাশয় ও প্রোস্টেটের মধ্যে, রেটে শুক্রাশয়ে, ইফারেন্ট ডাক্ট, এপিডাইমিস, ভাস ডিফারেন্স এবং সেমিনাল ভেসিকল-এ। ইউরোজেনিটাল সাইনাস হতে প্রোস্টেট গঠিত হয়।
ক্যাসপার ফ্রেডারিক উলফ-এর নাম অনুসারে এর নামকরণ করা হয়েছে। বিজ্ঞানী ক্যাসপার উলফ ১৭৫৯ সালে, তার রচিত এক গবেষণাপত্রে মেসোনেফ্রোস ও এর ডাক্টসমূহের বর্ণনা করেন।
ভ্রূণবিদ্যা

ভ্রূণবিদ্যা (ইংরেজি: Embryology), ল্যাটিন ἔμβρυον - ইংরেজি: "Ebryon" (উচ্চারণ: "এমব্রায়োন্‌"), অর্থাৎ জন্ম হয়নি এমন ভ্রূণ; এবং -λογία - ইংরেজি: -"logia" (উচ্চারণ: "লজিয়া") থেকে আগত। ভ্রূণের গঠন ও বিকাশ সংক্রান্ত বিষয় নিয়ে ভ্রূণবিদ্যা আলোচনা করে। ভ্রূণ হচ্ছে জন্মের পূর্বাবস্থায় একটি প্রাণ। উদ্ভিদের ক্ষেত্রে এটি অঙ্কুরোদগম ঘটার পূর্বাবস্থা।
তথ্যসূত্র জীববিজ্ঞান একাদশ বইয়ের দ্বিতীয় পত্র
ইউরেথ্রাল স্পঞ্জ

ইউরেথ্রাল স্পঞ্জ (ইংরেজি: Urethral sponge) হচ্ছে স্পঞ্জের মতো নরম একপ্রকার কলা। এটি স্ত্রীদেহের নিম্ন যৌনাঙ্গে অবস্থিত। এটি মূত্রনালিকে ঘিরে, পিউবিক অস্থি ও যোনি দেওয়ালের বিপরীতে অবস্থিত।
উত্তেজক কলা একত্রিত হয়ে ইউরেথ্রাল স্পঞ্জ গঠিত। যৌন উত্তেজনার সময় এটি রক্ত দ্বারা পরিপূর্ণ হয়ে ফুলে ওঠে, ফলে মূত্রনালি সঙ্কুচিত হয়। আর এটি-ই পিউবোকোকসাইজেয়াস পেশির সহায়তায় যৌন সঙ্গমের সময় মূত্রত্যাগ হতে বিরত রাখে।
এছাড়াও ইউরেথ্রাল স্পঞ্জে স্কিনির গ্রন্থি অবস্থিত, যা সম্ভবত স্ত্রী বীর্যপাতের সাথে সম্পর্কযুক্ত। যদিও, স্ত্রী বীর্যপাতের উপস্থিতি নিয়ে চিকিৎসীয় বিতর্ক রয়েছে।
পেরিনিয়াল স্পঞ্জ

পেরিনিয়াল স্পঞ্জ (ইংরেজি: Perineal sponge) হচ্ছে, স্পঞ্জের মতো নরম একপ্রকার কলা ও ব্লাড ভেসেল। এটি স্ত্রীদেহের নিম্ন যৌনাঙ্গে দেখা যায়। এটি যোনি ও মলাশয়ের মধ্যবর্তী স্থানে, এবং পেরিনিয়াম ও পেরিনিয়াম দেহের অভ্যন্তরে অবস্থিত।
উত্তেজক কলা একত্রিত হয়ে পেরিনিয়াল স্পঞ্জ গঠিত। যৌন উত্তেজনার সময় এটি রক্ত দ্বারা পরিপূর্ণ হয়ে ফুলে ওঠে, এবং ভেস্টিবিউলার বাল্বসহ যোনির বর্হিভাগের এক তৃতীয়াংশ অঞ্চল সংকুচিত করে। এর ফলে ইউরেথ্রাল স্পঞ্জ যোনিকে শিশ্নের জন্য একটি আটোসাটো অবস্থার সৃষ্টি করে এবং পিচ্ছিলতা আনয়নের জন্য সহায়ক তরল ক্ষরণ করে।
পেরিনিয়াল স্পঞ্জ হচ্ছে একপ্রকার কামোত্তেজক অঙ্গ, এবং এতে অনেকগুলো স্নায়ুর শেষপ্রান্ত উন্মুক্ত। এর ফলে এটি যোনির পেছন দিক বা মলাশয়ের উপরের দিক হতে উদ্দীপিত হতে পারে। কিছু নারী যখন দাবী করেন যে, তারা পায়ু সঙ্গমের সময় শীর্ষসুখ লাভ করেছেন, সম্ভবত সে সময় তাদের পেরিনিয়াল স্পঞ্জ উদ্দীপিত হয়ে উঠেছিলো। এধরনের শীর্ষসুখের ফলে বীর্যপাত হওয়া সম্ভব এবং বলা হয় এটি জি-স্পট উদ্দীপনার মতোই অনুভূত হয়।
পিউডেন্ডাল চিড়

পিউডেন্ডাল চিড় () নারীর উরূসন্ধিস্থলে যৌনাঙ্গের বহির্ভাগে দৃশ্যমান চিরল ভাঁজ যা যোনীর একটি অংশ। যোনী মণ্ডপের শুরুতে, যেখানে বহিরোষ্ঠ দ্বিভাজিত হয়ে যায়, সেখানকার হলরেখাকে (লাঙ্গলের ফলার দাগ, এখানে চামড়ার ভাঁজের দ্বারা সৃষ্ট দাগের ন্যায় অংশ বোঝানো হয়েছে) ক্লেফট অব ভিনাস (ভাষান্তরে ভিনাসের গিরিখাত) নামে অভিহিত করা হয়। রোমান পুরাণে ভালোবাসার দেবী ভিনাসের নামানুসারে এর নামকরণ করা হয়েছে। এটি লাতিন ভাষায় রিমা পিউদেন্তি () নামেও পরিচিত এছাড়া ইংরেজিতে পিউডেন্ডাল ফিশার (pudendal fissure) বা পিউডেন্ডাল ফাটল নামেও পরিচিত।
কিছু মহিলার ক্ষেত্রে ভগাঙ্কুরছত্র ও লেবিয়া মাইনরা ক্লেফট অব ভিনাস ভেতর দিয়ে বাইরের দিকে প্রক্ষিপ্ত। সেক্ষেত্রে যখন আটোসাটো পোশাক পরা হয় তখন ক্লেফটে টান পড়তে পারে (যখন জিন্সের মতো জোড়া লাগা কাপড় পরিধান করা হয়)। এটাকে অপশব্দে ক্যামেলটো (Cameltoe) বলে অভিহিত করা হয়।
যোনিগাত্রদেশ

যোনিগাত্রদেশ বা ভালভাল ভেস্টিবিউল (ইংরেজি: Vulval vestibule), যা ভালভার ভেস্টিবিউল (Vulvar vestibule) নামেও পরিচিত। এটি লেবিয়া মাইনরার মধ্যবর্তীস্থানে অবস্থিত ভালভার একটি অংশ, যেখানে ইউরেথ্রাল ও যোনির প্রবেশমুখ উন্মুক্ত। এর প্রান্ত হার্ট-এর লাইন দ্বারা চিহ্নিত।
যোনির সম্মুখে, গ্ল্যান্স ক্লিটোরিসের ২.৫ সেন্টিমিটার ভেতরে বহিঃস্থ ইউরেথ্রাল অরফিস অবস্থিত। সাধারণত এটিকে স্কিনির ডাক্টের প্রবেশমুখের নিকটে ছোট, হালকা স্পষ্ট দাগ হিসেবে চিহ্নিত করা হয়।
ভ্যাজাইনাল অরফিস হচ্ছে মূত্রনালির নিচে ও পেছনে অবস্থিত একপ্রকার মধ্যম আকৃতিবিশিষ্ট চিড়; এর আকার সতীচ্ছদের আকৃতির সাথে ব্যাস্তানুপাতিক হারে পরিবর্তিত হয়।
যোনিচ্ছদ

যোনিচ্ছদ বা সতীচ্ছদ (ইংরেজি: hymen — উচ্চারণ: "হাইমেন্‌") হচ্ছে মিউকাস মেমব্রেন দ্বারা সৃষ্ট একটি ভাঁজ, যা যোনির প্রবেশমুখ আংশিক বা সম্পূর্ণ আবরণ করে রাখে। এটি ভালভার বা বহিঃস্থ যৌনাঙ্গের অংশবিশেষ গঠন করেন। ইংরেজিতে যোনিচ্ছদের অপশব্দ হচ্ছে "Cherry" (চেরি, এক প্রকার ফলের নাম)। ইংরেজি ভাষায় "Popping one's cherry"-এর অর্থ হচ্ছে, কারো কুমারীত্ব হারানো। বাংলায় "সতীচ্ছদ" শব্দটির উৎপত্তি এজন্য যে বিশ্বাস করা হয়, এর উপস্থিতির দ্বারা কোনো মেয়ের কুমারীত্ব থাকার ব্যপারে নিশ্চিত হওয়া যায়। তা সত্ত্বেও, কোনো নারীর যোনিচ্ছদ পরীক্ষা করেই কুমারীত্ব থাকা বা না থাকাটা নিশ্চিত করা যায় না। কারণ, যৌনসঙ্গম ছাড়াও অনেক কারণে যোনিচ্ছদ ছিঁড়ে যেতে পারে।
এমব্রায়োজেনেসিসের সময় যৌনাঙ্গের বিকাশ শুরু হয়। এটি একটি গুরুত্ব পূর্ণ অঙ্গ।
প্রজনন তন্ত্রের বিকাশ সাদৃশ্যপূর্ণ হওয়ায়, অনেক স্তন্যপায়ী প্রাণীতে যোনিচ্ছদের উপস্থিতি দেখা যায়। যেমন: শিম্পাঞ্জী, হাতি, ম্যানাটি, তিমি ইত্যাদি।
বিসক্রা

বিস্‌ক্রা () উত্তর-পূর্ব আলজেরিয়ার একটি শহর। এটি দেশটির বিস্‌ক্রা প্রদেশের রাজধানী। শহরটি সাহারা মরুভূমির একটি উর্বর মরূদ্যানে অবস্থিত এবং যাযাবরদের একটি বাণিজ্যকেন্দ্র হিসেবে পরিচিত। ফলের চাষ এখানকার প্রধান কাজ, খেজুর, জলপাই, খুবানি ও ডালিম এখানে উৎপন্ন প্রধান ফল। জলবায়ু অনুকূল বলে শহরটি একটি জনপ্রিয় শীতকালীন অবকাশযাপন কেন্দ্র। এই শহরে সাঁ-জেরমাঁ নামের একটি ফরাসি দুর্গ আছে, যা আলজেরিয়াতে ফরাসি উপনিবেশের সময় একটি গুরুত্বপূর্ণ ফরাসি সামরিক ঘাঁটি হিসেবে কাজ করত। প্রাচীনকালে এখানে রোমানদেরও একটি সামরিক ঘাঁটি ছিল। উত্তর আফ্রিকার দিগ্বিজয়ী আরব নেতা ওক্‌বা এই শহরের কাছেই নিহত হন; তার সমাধিস্তম্ভ গোটা উত্তর আফ্রিকার সবচেয়ে প্রাচীন আরবি লিপির নিদর্শন বহন করছে। স্পেনের মুরেরা বহু শতাব্দী যাবত শহরটি শাসন করার পর ১৮৪৪ সালে ফরাসিরা ১৮৪৪ সালে শহরটি দখল করে নেয়। বর্তমানে এখানে দুই লক্ষের কিছু বেশি লোকের বাস।